               EUROOPAN KOMISSIO
            Bryssel 4.10.2018
            COM(2018) 667 final
            Ehdotus
            EUROOPAN PARLAMENTIN JA NEUVOSTON PÄÄTÖS
            Euroopan globalisaatiorahaston varojen käyttöönotostaKreikan hakemuksen johdosta – EGF/2018/003 EL/Attica publishing

               PERUSTELUT

               EHDOTUKSEN TAUSTA

               1.Euroopan globalisaatiorahaston, jäljempänä ’EGR’, rahoitustukeen sovellettavat säännöt vahvistetaan Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17. joulukuuta 2013 annetussa Euroopan parlamentin ja neuvoston asetuksessa (EU) N:o 1309/2013
                  1
               , jäljempänä ’EGR-asetus’.

               2.Kreikka toimitti 22. toukokuuta 2018 hakemuksen EGF/2018/003 EL/Attica publishing EGR:n rahoitustuen saamiseksi niiden työntekijävähennysten
                  2
                vuoksi, jotka toteutettiin NACE Rev. 2:n kaksinumerotasoon 58 (Kustannustoiminta) luokitellulla toimialalla NUTS 2 -tason alueella Aττική (Attika) (EL30) Kreikassa.

               3.Arvioituaan hakemuksen komissio on tullut EGR-asetuksen kaikkien sovellettavien säännösten mukaisesti siihen tulokseen, että edellytykset rahoitustuen saamiseksi EGR:stä täyttyvät.

               HAKEMUKSEN TIIVISTELMÄ

                        EGR-hakemus

                        EGF/2018/003 EL/Attica publishing

                        Jäsenvaltio

                        Kreikka

                        Asianomaiset alueet (NUTS
                           3
                         2 -taso)

                        Aττική (Attika) (EL30)

                        Hakemuksen jättämispäivä

                        22. toukokuuta 2018

                        Ilmoitus hakemuksen vastaanottamisesta

                        22. toukokuuta 2018

                        Lisätietopyyntö

                        1. elokuuta 2018

                        Lisätietojen toimittamisen määräaika

                        12. syyskuuta 2018

                        Arvioinnin päättämisen määräaika

                        24. lokakuuta 2018

                        Toimintakriteeri

                        EGR-asetuksen 4 artiklan 1 kohdan b alakohta

                        Asianomaisten yritysten määrä

                        3

                        Toimiala(t)

                        (NACE Rev. 2:n kaksinumerotaso)
                           4

                        Kaksinumerotaso 58 (Kustannustoiminta)

                        Viiteajanjakso (yhdeksän kuukautta):

                        29. toukokuuta 2017 – 28. helmikuuta 2018

                        Vähennettyjen työntekijöiden kokonaismäärä

                        550

                        Tukeen oikeutettujen edunsaajien kokonaismäärä

                        550

                        Kohteena olevien edunsaajien kokonaismäärä

                        550

                        Yksilöllisten palvelujen talousarvio euroina

                        3 697 500

                        EGR:n täytäntöönpanon
                           5
                         talousarvio euroina

                        150 000

                        Kokonaistalousarvio euroina

                        3 847 500

                        EGR:n tuki euroina (60 %)

                        2 308 500

               HAKEMUKSEN ARVIOINTI

               Menettely

               4.Kreikka toimitti hakemuksen EGF/2018/003 EL/Attica publishing 22. toukokuuta 2018 eli 12 viikon kuluessa siitä päivästä, jona EGR-asetuksen 4 artiklassa esitetyt toimintakriteerit täyttyivät. Komissio vahvisti samana päivänä vastaanottaneensa hakemuksen ja pyysi Kreikalta lisätietoja 1. elokuuta 2018, eli kahden viikon kuluessa päivästä, jolloin komissiolla oli hallussaan hakemuksen käännös. Nämä lisätiedot toimitettiin kuuden viikon kuluessa pyynnön esittämisestä, 1. elokuuta 2018. Täydellisen hakemuksen vastaanottamisesta alkava 12 viikon määräaika, jonka kuluessa komission olisi saatettava päätökseen arviointinsa siitä, täyttääkö hakemus rahoitustuen myöntämisen edellytykset, päättyy 24. lokakuuta 2018.

               Hakemuksen tukikelpoisuus

               Toimintakriteerit

               5.Kreikka toimitti hakemuksen EGR-asetuksen 4 artiklan 1 kohdan b alakohdan toimintakriteerien nojalla; siinä edellytetään, että vähintään 500 työntekijää vähennetään yhdeksän kuukauden viiteajanjaksona yrityksissä, jotka toimivat NACE Rev. 2:n kaksinumerotasolla määritellyllä samalla talouden alalla ja sijaitsevat NUTS 2 -tason yhdellä alueella tai kahdella vierekkäisellä alueella jäsenvaltiossa. NACE Rev. 2:n kaksinumerotasoon 58 (Kustannustoiminta) luokitellulla toimialalla NUTS 2 -tason alueella Aττική (Attika) (EL30) vähennettiin 550 työntekijää.

               6.Hakemuksen yhdeksän kuukauden viiteajanjakso alkoi 29. toukokuuta 2017 ja päättyi 28. helmikuuta 2018.

               Asianomaiset yritykset ja edunsaajat

               7.Yritykset ja työntekijävähennysten määrä viiteajanjaksolla:

                        Yritykset

                        Työntekijävähennykset viiteajanjaksolla

                        Lambrakis Press SA (DOL)

                        324

                        Ethnos Publications SA

                        185

                        Pegasus Magazines Publications

                        41

                        Yritysten kokonaismäärä: 3

                        Työntekijävähennysten kokonaismäärä:

                        550

               Työntekijävähennysten ja työskentelyn loppumisen laskeminen

               8.Kaikki työntekijävähennykset viiteajanjaksolla on laskettu päivästä, jona työnantaja antaa yksilöllisen ilmoituksen työntekijän irtisanomisesta tai työsopimuksen päättämisestä.

               Tukeen oikeutetut edunsaajat

               9.Tukeen oikeutettuja edunsaajia on yhteensä 550.

               Työntekijävähennysten ja maailmanlaajuisen rahoitus- ja talouskriisin välinen yhteys (asetus (EY) N:o 546/2009)

               10.Osoittaakseen, että työntekijävähennykset ovat yhteydessä asetuksessa (EY) N:o 546/2009 käsiteltyyn maailmanlaajuiseen rahoitus- ja talouskriisiin, Kreikka toteaa, että vuosina 2008–2016 Kreikan reaalinen BKT asukasta kohti supistui 25 prosenttia (22 600 eurosta 17 000 euroon) ja työttömyys kasvoi lähes 16 prosenttiyksikköä (7,8 prosentista 23,6 prosenttiin).

               BKT asukasta kohti tuhansina euroina
                  (2005–2016, vuoden 2010 hintoina)

                        EU28

                        Kreikka

               Lähde: INE GSEE
                  6
               , perustana AMECOn
                  7
                tiedot.

               Kokonaistyöttömyysaste (%)
               − Osuus työvoimasta (%) −

                        EU28

                        Kreikka

               Lähde: Eurostat
                  8
               .

               11.Selvitäkseen ulkomaanvelkojen takaisinmaksuista Kreikan hallitus on lisäksi vuodesta 2008 toteuttanut epäsuosittuja toimenpiteitä: se on esimerkiksi nostanut veroprosentteja, leikannut julkisia menoja ja leikannut julkisen alan työntekijöiden palkkoja. Palkat ovat pienentyneet myös yksityisellä sektorilla, kun Kreikan talouden kilpailukykyä on pyritty parantamaan.

               12.Vähimmäispalkat nousivat EU:n jäsenvaltioissa tammikuun 2008 ja tammikuun 2018 välisenä aikana. Ainoastaan Kreikassa kansallinen vähimmäispalkka pieneni 14 prosenttia.

               Vähimmäispalkat
                  (Tammikuu 2008 ja tammikuu 2018)

                        Vähimmäispalkat (euroa kuukaudessa)

                        Keskimääräinen vuotuinen muutos (%)

                        Bulgaria

                        Liettua

                        Romania

                        Latvia

                        Unkari

                        Kroatia (*)

                        Tšekki

                        Slovakia

                        Viro

                        Puola

                        Portugali

                        Kreikka

                        Malta

                        Slovenia

                        Espanja

                        Yhdistynyt kuningaskunta

                        Saksa (*)

                        Ranska

                        Belgia

                        Alankomaat

                        Irlanti

                        Luxemburg

                        Ryhmä 1

                        Ryhmä 2

                        Ryhmä 3

                        Vähimmäispalkat, tammikuu 2008 (vasemmanpuoleinen asteikko)

                        Vähimmäispalkat, tammikuu 2018 (vasemmanpuoleinen asteikko)

                        Keskimääräinen vuotuinen muutos, tammikuu 2008 – tammikuu 2018 (oikeanpuoleinen asteikko)

                        Huom: Tanska, Italia, Kypros, Itävalta, Suomi ja Ruotsi: ei kansallista vähimmäispalkkaa

                        (1) Heinäkuulta 2008, ei tammikuulta 2008

                        (2) Ei saatavissa tietoja tammikuulta 2008 eikä keskimääräistä vuotuista muutosta

                        Lähde: Eurostat (online data code earn_mw_cur)

               13.Vuoden 2016 toista neljännestä koskevien työvoimatutkimuksen tulosten mukaan alle 700 euroa kuukaudessa ansaitsevien työntekijöiden osuus kasvoi noin 26 prosenttiyksikköä (13,1 prosentista 38,8 prosenttiin) vuosina 2009–2016, kun taas yli 700 euroa kuukaudessa ansaitsevien työntekijöiden määrä pieneni kaikissa palkkaluokissa.
                  9

               Yksityisen sektorin palkkakehitys Kreikassa
                  (2009–2016)

               (*) Ei osaa sanoa tai ei vastausta

               Lähde: INE/GSEE, perustana ELSTAT, työvoimatutkimus (Q2 2009 ja Q2 2016)
                  10

               14.Työttömyyden kasvamisen ja palkkojen pienenemisen vuoksi kotitalouksien tulot ovat Kreikassa pienentyneet rahoitus- ja talouskriisin puhkeamisvuodesta 2008 lähtien. Tulotason aleneminen on johtanut suoraan kulutuksen vähenemiseen. Kotitalouksien kulutus väheni Kreikassa tasaisesti vuosina 2008–2013, minkä jälkeen se on pysynyt muuttumattomana. Kotitaloudet ovat karsineet tuntuvasti kaikkia vähemmän tärkeitä menoja ja tinkineet joistakin välttämättömistä menoista.

               Kotitalouksien tulot ja kulutus euroina
                  (Kreikka, Q4 2008 – Q2 2016, vuoden 2010 hintoina)

                        Käytettävissä olevat tulot

                        Kulutus

               Lähde: INE GSEE
                  11
               , perustana Eurostatin tiedot

               15.Päivä- ja aikakauslehtien myynti väheni Kreikassa jyrkästi vuosina 2011–2017. Vuosien 2011 ja 2017 välisenä aikana sanomalehtien myynti putosi 144 miljoonasta 57 miljoonaan kappaleeseen ja aikakauslehtien myynti 60 miljoonasta 23 miljoonaan kappaleeseen. Myyntimäärien tasainen väheneminen on seurausta rahoitus- ja talouskriisistä, jonka vaikutukset tuntuvat yhä Kreikan taloudessa (kotitalouksien vähäisemmät tulot, korkea työttömyys jne.). Myynnin laskun taustalla on myös nopea digitaalinen kehitys, joka muuttaa kustannusalaa.

               Päivä- ja aikakauslehtien myynti 2012–2017
                  Vuosimuutos %

                        2012

                        2013

                        2014

                        2015

                        2016

                        2017

                        Päivälehdet
                           (sanomalehdet)

                        –18,9

                        –10,5

                        –8,9

                        –10,7

                        –15,9

                        –19,6

                        Aikakauslehdet

                        –22

                        –15,0

                        –7,3

                        –19,8

                        –9,0

                        –15,4

               Lähde: IBHS, perustana päivä- ja aikakauslehtiä käsittelevä ELSTADTin kysely 2017
                  12

               16.Käsillä oleva hakemus on jatkoa hakemukselle EGF/2014/018 GR Attica publishing. Silloiset perustelut pätevät edelleen.

               17.Kustannustoiminnan alalta on tähän mennessä jätetty kolme EGR-hakemusta, jotka kaikki ovat perustuneet maailmanlaajuiseen rahoitus- ja talouskriisiin.
                  13

               Työntekijävähennyksiin ja toiminnan lopettamiseen johtaneet tapahtumat

               18.Näihin työntekijävähennyksiin johtaneisiin tapahtumiin kuuluvat mainoskulujen mittavat leikkaukset, joita suuret mainostajat, kuten autojen valmistajat ja pankit ovat tehneet, sekä päivä- ja aikakauslehtien myynnin vähentyminen. Molemmat ovat taloudellisen taantuman seurannaisilmiöitä. Myynnin vähentymistä selittää myös lukijakunnan siirtyminen painetuista lehdistä sähköisiin lehtiin. Siirtymisen syinä ovat sähköisten lehtien sisällön helppo saatavuus ja niiden välittömyys sekä se, että sanomalehtien digitaaliset versiot ovat pääosin ilmaisia (sähköisten viestinten vaikutuksia lukijoiden asenteiden muutokseen käsittelevässä kyselyssä 64 prosenttia vastaajista totesi valitsevansa nyttemmin kustannussyistä sähköisen lehden painetun asemasta
                  14
               ).

               19.Kustannusyrityksillä on ollut vakavia kannattavuusongelmia, sillä niiden liikevaihto heikkeni kriisin aikana. Vuosina 2005–2014 kustannusalan liikevaihto pieneni 56,4 prosenttia. Sama suuntaus on jatkunut kolmen viimeksi kuluneen vuoden aikana: liikevaihto pieneni 14,3 prosenttia vuonna 2015, 8,3 prosenttia vuonna 2016 ja 19,5 prosenttia vuonna 2017. Kehityksen taustalla on niin mainos- kuin myyntitulojenkin lasku. Kreikan talouden taantuman sivuvaikutuksina aiheutuneet lainansaantivaikeudet ja kassavirran puute pahensivat kustannusalan yritysten vaikeuksia. Tämä johti toiminnan keskeyttämiseen, yritysten huutokauppaamiseen ja työntekijävähennyksiin.

               Työntekijöiden vähentämisten odotettu vaikutus paikalliseen, alueelliseen tai kansalliseen talouteen ja työllisyyteen

               20.Kaikki työntekijävähennykset toteutettiin Attikassa. Alueeseen kohdistuva odotettu vaikutus kytkeytyy vaikeaan uudelleentyöllistymiseen, sillä työpaikkoja on vähän ja työnhakijoita, varsinkin pitkäaikaistyöttömiä, on paljon.

               21.Kreikan työttömyysaste on laskenut vuodesta 2014, jolloin se saavutti huippunsa (27,2 prosenttia). Tammikuussa 2018 työttömyysprosentti oli kuitenkin vielä yli 20
                  15
               , ja pitkäaikaistyöttömien (yli 12 kuukautta työttömänä olleiden) osuus kaikista työttömistä oli 55,2 prosenttia
                  16
               .

               22.Attikan osuus Kreikan kokonaistyöttömyydestä on 34,7 prosenttia ja pitkäaikaistyöttömyydestä 36 prosenttia. Pitkäaikaistyöttömien osuus kaikista työnhakijoista on Attikan alueella 57,4 prosenttia (kaksi prosenttiyksikköä enemmän kuin Kreikan keskiarvo)
                  17
               .

               Kohteena olevat edunsaajat ja ehdotetut toimet

               Kohteena olevat edunsaajat

               23.Kaikkien 550 vähennetyn työntekijän odotetaan osallistuvan toimenpiteisiin. Kyseisten työntekijöiden jakauma sukupuolen, kansalaisuuden ja iän mukaan on seuraava:

                        Ryhmä

                        Kohteena olevien
                           edunsaajien lukumäärä

                        Sukupuoli:

                        Miehiä:

                        320

                        (58,18 %)

                        Naisia:

                        230

                        (41,82 %)

                        Kansalaisuus:

                        EU-kansalaisia:

                        549

                        (99,82 %)

                        Muita kuin EU-kansalaisia:

                        1

                        (0,18 %)

                        Ikäryhmä:

                        15–24-vuotiaita:

                        3

                        (0,55 %)

                        25–29-vuotiaita:

                        6

                        (1,09 %)

                        30–54-vuotiaita:

                        460

                        (83,63 %)

                        55–64-vuotiaita:

                        80

                        (14,55 %)

                        yli 64-vuotiaita:

                        1

                        (0,18 %)

               Ehdotettujen toimien tukikelpoisuus

               24.Vähennetyille työntekijöille tarjottavat yksilölliset palvelut koostuvat seuraavista toimista:

               –Ammatillinen ohjaus: Tämä kaikille osallistujille tarjottava liitännäistoimenpide sisältää yksilöllisiä ohjausjaksoja (lukuun ottamatta yleistä tiedotusjaksoa, joka suunnataan kaikille osallistujille) ja kattaa seuraavat vaiheet:

               1. Yleinen tiedotus. Tämä ensimmäinen toimenpide on tarkoitettu kaikille työntekijöille, ja siinä annetaan perustiedot hankkeesta ja sen tarjoamista mahdollisuuksista.

               2. Ilmoittautuminen ja rekisteröinti. Tämä vaihe sisältää tiedottamisen saatavilla olevista palveluista, koulutusohjelmista ja taito- ja koulutusvaatimuksista.

               3. Yksilöllinen ja ammatillinen asiakirja. Toimenpiteen tarkoituksena on auttaa työntekijöitä tunnistamaan omat vahvuutensa ja heikkoutensa ja omiin intresseihinsä liittyvät mahdollisuudet sekä luomaan realistinen urasuunnitelma. Arvioinnin jälkeen laaditaan yksilöllinen ja ammatillinen asiakirja, jossa esitetään tiivistetysti osallistujan yksilöllinen projekti ja toimintasuunnitelma.

               4. Työnhaun tukeminen ja uraohjaus. Tähän vaiheeseen sisältyvät 1) koulutus laaja-alaisissa kysymyksissä, kuten sosiaalisten taitojen kehittäminen, sopeutuminen uusiin tilanteisiin ja päätöksenteko, 2) työnhakuneuvonta – tiedotusta avoimista työpaikoista, aktiivinen paikallisten ja alueellisten työllistymismahdollisuuksien etsiminen, työnhakutekniikat, ansioluettelon ja saatekirjeen laatiminen ja valmistautuminen työhaastatteluun ja 3) uraohjaus. Neuvojat tarjoavat irtisanotuille työntekijöille ammatillista opastusta ja ohjaavat heitä konkreettisia työtarjouksia kohti.

               5. Työllistymiseen tähtäävä ohjaus. Neuvojat ovat työntekijöiden tukena, kun nämä toteuttavat koulutuspolkujaan ja yksilöllisiä jälleentyöllistymissuunnitelmiaan. Oman yrityksen perustamisesta kiinnostuneille osallistujille tarjotaan tässä ohjausvaiheessa yleisluontoista tukea ja neuvontaa.

               6. Seuranta. Osallistujia seurataan kuuden kuukauden ajan siitä, kun toimenpiteet on saatettu päätökseen. Tämä toiminta toteutetaan jäsenvaltion kustannuksella.

               –Koulutus, uudelleenkoulutus ja ammatillinen koulutus. Toimenpiteessä järjestetään ammatillisia kursseja, jotka vastaavat työmarkkinoilla todettuja tarpeita. Kurssien aiheisiin kuuluvat myös alueet ja sektorit, joilla on hyvät kehitysmahdollisuudet. Kurssitarjonnassa otetaan huomioon työntekijöiden tarpeet, jotka on yksilöity ammatillisen neuvonnan kuluessa. Tässä yhteydessä tarjotaan kahdentyyppistä koulutusta: ammatillista koulutusta (kunkin koulutusjakson pituus on 300 tuntia) sekä erityiskursseja, jotka johtavat todistukseen tai lupaan ja valmentavat koulutusohjelmiin. Koulutustarjonnan suunnittelussa otetaan huomioon koulutusaiheet, joita työntekijät suosivat Attikaa koskevassa ensimmäisessä tapauksessa
                  18
               . Näitä ovat esimerkiksi liikkeenjohto, sähköinen kaupankäynti, myynti, markkinointi ja sosiaalinen media, tietotekniikan perustaidot ja pitkälle viety tietotekninen osaaminen, verkkosivujen suunnittelu ja logistiikka. Lopullisessa koulutustarjonnassa otetaan kuitenkin huomioon ammatillisen neuvonnan tulokset.

               –Tuki yrityksen perustamiseen. Työntekijät, jotka perustavat oman yrityksen, saavat enintään 15 000 euron kerta-avustuksen perustamiskustannusten kattamiseen. Kreikassa rahoituksen saaminen on yksi suurimmista ongelmista, joita yritystä perustava yrittäjä kohtaa. Pankeilla on pulaa varoista, ja sen vuoksi ne hylkäävät useimmat lainahakemukset. Tällä toimenpiteellä halutaan edistää yrittäjyyttä rahoitustuen avulla.

               –Työnhakuavustukset ja koulutusavustukset. Ammatilliseen ohjaukseen osallistumisesta aiheutuvien kulujen kattamiseksi osallistujat saavat 40 euroa osallistumispäivää kohti. Koulutuksessa oleville avustus on 3,33 euroa tuntia kohti.

               –Kannustimet työntekijöiden palkkaamiseen. Tämä maksu hyödyttää vähennettyjä työntekijöitä helpottamalla heidän palkkaamistaan toiseen yritykseen. Palkkaava yritys saa 650 euroa kuukaudessa enintään kuuden kuukauden ajalta edellyttäen, että työntekijä pidetään työpaikassa vähintään kuusi kuukautta kannustimen loputtua.

               25.Tässä kuvatut ehdotetut toimet ovat aktiivisia työmarkkinatoimenpiteitä, jotka ovat osa EGR-asetuksen 7 artiklassa vahvistettuja tukikelpoisia toimia. Toimet eivät korvaa passiivisia sosiaalisen suojelun toimenpiteitä.

               26.Kreikan viranomaiset ovat toimittaneet vaaditut tiedot toimista, jotka ovat asianomaiselle yritykselle pakollisia kansallisen lainsäädännön tai työehtosopimusten nojalla. Viranomaiset ovat vahvistaneet, ettei EGR:n rahoitustuella korvata tällaisia toimia.

               Alustava talousarvio

               27.Kokonaiskustannukset ovat arviolta 3 847 500 euroa. Yksilöllisten palvelujen osuus on 3 697 500 euroa ja valmistelu-, hallinnointi-, tiedotus-, mainonta-, valvonta- ja raportointitoimien osuus 150 000 euroa.

               28.EGR:ltä haettu rahoitusosuus on yhteensä 2 308 500 euroa (60 % kokonaiskustannuksista).

                        Toimet

                        Arvioitu osallistujamäärä

                        Arvioidut kustannukset osallistujaa kohti
                        (euroa)

                        Arvioidut kokonaiskustannukset

                        (euroa)
                           19

                        Yksilölliset palvelut (EGR-asetuksen 7 artiklan 1 kohdan a ja c alakohta)

                        Ammatillinen ohjaus
                           (Επαγγελματική συμβουλευτική)

                        550

                        1 250

                        687 500

                        Koulutus, uudelleenkoulutus ja ammatillinen koulutus
                           (Επαγγελματική Κατάρτιση, Εξειδικευμένη κατάρτιση)

                        550

                        1 573

                        865 000

                        Tuki yrityksen perustamiseen
                           (Συνεισφορά για σύσταση επιχείρησης)

                        60

                        15 000

                        900 000

                        Välisumma a):

                        Prosenttiosuus yksilöllisten palvelujen paketista:

                        –

                        2 452 500

                        (66,33 %)

                        Avustukset ja kannustimet (EGR-asetuksen 7 artiklan 1 kohdan b alakohta)

                        Työnhakuavustukset

                        550

                        1 000

                        550 000

                        Koulutusavustukset

                        500

                        1 000

                        500 000

                        Kannustimet työntekijöiden palkkaamiseen
                           (Επιδότηση θέσεων εργασίας)

                        50

                        3 900

                        195 000

                        Välisumma b):

                        Prosenttiosuus yksilöllisten palvelujen paketista:

                        –

                        1 245 000

                        (33,67 %)

                         EGR-asetuksen 7 artiklan 4 kohdan mukaiset toimet

                        1. Valmistelutoimet

                        –

                        10 000

                        2. Hallinnointi

                        –

                        80 000

                        3. Tiedotus ja mainonta

                        –

                        30 000

                        4. Valvonta ja raportointi

                        –

                        30 000

                        Välisumma c):

                        Prosenttiosuus kokonaiskustannuksista:

                        –

                        150 000

                        (3,90 %)

                        Kustannukset yhteensä (a + b + c):

                        –

                        3 847 500

                        EGR:n rahoitusosuus (60 % kokonaiskustannuksista)

                        –

                        2 308 500

               29.Edellä olevassa taulukossa EGR-asetuksen 7 artiklan 1 kohdan b alakohdan mukaisiksi toimiksi yksilöityjen toimien kustannukset ovat enintään 35 prosenttia yksilöllisten palvelujen koordinoidun paketin kokonaiskustannuksista. Kreikka on vahvistanut näiden toimien edellytyksenä olevan, että kohteena olevat edunsaajat osallistuvat aktiivisesti työnhakuun tai koulutukseen.

               30.Kreikka on vahvistanut, että itsenäiseen ammatinharjoittamiseen, yritysten perustamiseen ja yritysten toiminnan jatkamiseen työntekijöiden johdolla liittyvät investointikustannukset ovat enintään 15 000 euroa edunsaajaa kohti.

               Menojen tukikelpoisuuskausi

               31.Kreikka aloitti yksilöllisten palvelujen tarjoamisen kohteena oleville edunsaajille 22. elokuuta 2018. Kyseisten toimien menoihin voidaan näin ollen myöntää EGR:n rahoitustukea 22. elokuuta 2018 ja 22. elokuuta 2020 väliseltä ajalta.

               32.Kreikalle on aiheutunut hallinnollisia kuluja EGR:n täytäntöönpanosta 22. kesäkuuta 2018 alkaen. Valmistelu-, hallinnointi-, tiedotus- ja mainonta-, valvonta- ja raportointitoimien menoihin voidaan näin ollen myöntää EGR:n rahoitustukea 22. kesäkuuta 2018 ja 22. helmikuuta 2021 väliseltä ajalta.

               Täydentävyys suhteessa kansallisin tai unionin varoin rahoitettuihin toimiin

               33.Kansallinen ennakko- tai osarahoitus järjestetään Kreikan talous- ja kehitysministeriön kansallisesta julkisten investointien ohjelmasta.

               34.Kreikka on vahvistanut, että EGR:n rahoitustukea saaviin edellä kuvattuihin toimiin ei saada tukia muista unionin rahoitusvälineistä.

               Menettelyt, joita noudatetaan kohteena olevien edunsaajien tai heidän edustajiensa taikka työmarkkinaosapuolten sekä paikallis- ja aluehallinnon viranomaisten kuulemiseksi

               35.Kreikka on ilmoittanut, että hakemuksesta ja yksilöllisten palvelujen koordinoidusta paketista keskusteltiin Ateenan päivälehtien toimittajaliiton (ΕΣΗΕΑ), Ateenan päivittäisjulkaisujen työntekijäjärjestön (ΕΠΗΕΑ) ja työministeriön edustajien kesken 11. toukokuuta 2018.

               Hallinnointi- ja valvontajärjestelmät

               36.Hakemuksessa on hallinnointi- ja valvontajärjestelmän kuvaus, jossa täsmennetään eri elinten vastuulla olevat tehtävät. Kreikka on ilmoittanut komissiolle, että rahoitustuen hallinnointi ja valvonta toteutetaan seuraavasti:

               –hallintoviranomaisena toimii NSRF:n
                  20
                toimeenpanosta vastaava työ-, sosiaaliturva- ja sosiaalisen yhteisvastuun ministeriön osasto,

               –tarkastusviranomaisena toimii EDEL (tilintarkastuskomitea) ja

               –todentamisviranomaisena toimii erityisyksikkö, joka vastaa talous-, infrastruktuuri-, matkailu- ja meriministeriöiden yhteisrahoittamien ohjelmien todentamisesta ja tarkastamisesta.

               Asianomaisen jäsenvaltion sitoumukset

               37.Kreikka on toimittanut kaikki tarvittavat vakuutukset seuraavista:

               –Suunniteltuihin toimiin osallistumisen ja täytäntöönpanon osalta noudatetaan yhdenvertaisen kohtelun ja syrjimättömyyden periaatteita.

               –Kansallisessa ja EU:n lainsäädännössä säädettyjä joukkovähentämisiin liittyviä vaatimuksia on noudatettu.

               –Työntekijöitä vähentäneet yritykset, jotka ovat jatkaneet toimintaansa irtisanomisten jälkeen, ovat noudattaneet työntekijöiden vähentämistä koskevia oikeudellisia velvoitteitaan ja turvanneet työntekijänsä asianmukaisesti.

               –Suunniteltuihin toimiin ei saada rahoitustukea muista unionin rahastoista tai rahoitusvälineistä, ja kaksinkertainen rahoitus estetään.

               –Suunnitellut toimet täydentävät rakennerahastoista rahoitettuja toimia.

               –EGR-rahoitustuki on unionin menettelyllisten ja aineellisoikeudellisten valtiontukisääntöjen mukaista.

               TALOUSARVIOVAIKUTUKSET

               Talousarvioesitys

               38.EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten vuosia 2014–2020 koskevan monivuotisen rahoituskehyksen vahvistamisesta 2. joulukuuta 2013 annetun neuvoston asetuksen (EU, Euratom) N:o 1311/2013
                  21
                12 artiklassa säädetään.

               39.Tutkittuaan hakemuksen EGR-asetuksen 13 artiklan 1 kohdassa vahvistettujen edellytysten suhteen ja otettuaan huomioon kohteena olevien edunsaajien määrän, suunnitellut toimet ja arvioidut kustannukset komissio ehdottaa, että EGR:stä otetaan käyttöön 2 308 500 euroa eli 60 prosenttia suunniteltujen toimien kokonaiskustannuksista rahoitustuen myöntämiseksi hakemukselle.

               40.Euroopan parlamentti ja neuvosto tekevät talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2. joulukuuta 2013 tehdyn Euroopan parlamentin, neuvoston ja komission välisen toimielinten sopimuksen
                  22
                13 kohdan mukaisesti yhdessä ehdotetun päätöksen EGR:n varojen käyttöönotosta.

               Muut asiaan liittyvät asiakirjat

               41.Samaan aikaan kun komissio esittää ehdotuksen päätökseksi EGR:n varojen käyttöönottamisesta, se esittää Euroopan parlamentille ja neuvostolle asianomaista budjettikohtaa koskevan määrärahasiirtoehdotuksen, jonka määrä on 2 308 500 euroa.

               42.Samaan aikaan kun komissio hyväksyy tämän ehdotuksen päätökseksi EGR:n varojen käyttöönottamisesta, se antaa täytäntöönpanosäädöksen muodossa rahoitustukea koskevan päätöksen, joka tulee voimaan päivänä, jona Euroopan parlamentti ja neuvosto antavat päätöksen EGR:n varojen käyttöönottamisesta.

               Ehdotus

               EUROOPAN PARLAMENTIN JA NEUVOSTON PÄÄTÖS

               Euroopan globalisaatiorahaston varojen käyttöönotosta
                  Kreikan hakemuksen johdosta – EGF/2018/003 EL/Attica publishing

               EUROOPAN PARLAMENTTI JA EUROOPAN UNIONIN NEUVOSTO, jotka

               ottavat huomioon Euroopan unionin toiminnasta tehdyn sopimuksen,

               ottavat huomioon Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1309/2013
                  23
                ja erityisesti sen 15 artiklan 4 kohdan,

               ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta 2 päivänä joulukuuta 2013 tehdyn Euroopan parlamentin, neuvoston ja komission välisen toimielinten sopimuksen
                  24
                ja erityisesti sen 13 kohdan,

               ottavat huomioon Euroopan komission ehdotuksen

               sekä katsovat seuraavaa:

               (1)Euroopan globalisaatiorahaston, jäljempänä ’EGR’, tarkoituksena on tarjota tukea globalisaatiosta johtuvien maailmankaupan huomattavien rakenteellisten muutosten, maailmanlaajuisen rahoitus- ja talouskriisin jatkumisen taikka uuden maailmanlaajuisen rahoitus- ja talouskriisin vuoksi työttömiksi jääneille työntekijöille ja itsenäisille ammatinharjoittajille, joiden työskentely on loppunut, ja auttaa heitä integroitumaan uudelleen työmarkkinoille.

               (2)EGR ei saa ylittää 150 miljoonan euron vuotuista enimmäismäärää (vuoden 2011 hintoina), kuten neuvoston asetuksen (EU, Euratom) N:o 1311/2013
                  25
                12 artiklassa säädetään.

               (3)Kreikka toimitti 22 päivänä toukokuuta 2018 hakemuksen EGR:n varojen ottamiseksi käyttöön sen vuoksi, että työntekijöitä on vähennetty Euroopan yhteisön tilastollisen toimialaluokituksen (NACE) Rev. 2:n kaksinumerotasoon 58 (Kustannustoiminta) luokitellulla toimialalla tilastollisten alueyksiköiden nimikkeistön (NUTS)
                  26
                2 -tason alueella Aττική (Attika) (EL30) Kreikassa. Hakemusta on täydennetty lisätiedoin asetuksen (EU) N:o 1309/2013 8 artiklan 3 kohdan mukaisesti. Hakemus on asetuksen (EU) N:o 1309/2013 13 artiklassa säädettyjen EGR:n rahoitustuen vahvistamista koskevien vaatimusten mukainen.

               (4)Tämän vuoksi EGR:stä olisi otettava käyttöön 2 308 500 euroa rahoitustuen antamiseksi Kreikan hakemuksen perusteella.

               (5)Jotta EGR:n varat saataisiin käyttöön mahdollisimman nopeasti, tätä päätöstä olisi sovellettava siitä päivästä, jona se hyväksytään,

               OVAT HYVÄKSYNEET TÄMÄN PÄÄTÖKSEN:

               1 artikla

               Otetaan Euroopan globalisaatiorahastosta käyttöön 2 308 500 euroa maksusitoumusmäärärahoina ja maksumäärärahoina osana varainhoitovuotta 2018 koskevaa unionin yleistä talousarviota.

               2 artikla

               Tämä päätös tulee voimaan päivänä, jona se julkaistaan Euroopan unionin virallisessa lehdessä. Sitä sovelletaan [sen hyväksymispäivästä]*.

               Tehty Brysselissä

                  Euroopan parlamentin puolesta
                        Neuvoston puolesta

                  Puhemies
                        Puheenjohtaja

                     (1)

                        EUVL L 347, 20.12.2013, s. 855.

                     (2)

                        EGR-asetuksen 3 artiklan mukaisessa merkityksessä.

                     (3)

                        Komission asetus (EU) N:o 1046/2012, annettu 8 päivänä marraskuuta 2012, yhteisestä tilastollisten alueyksiköiden nimikkeistöstä (NUTS) annetun Euroopan parlamentin ja neuvoston asetuksen (EY) N:o 1059/2003 täytäntöönpanosta siltä osin kuin on kyse aikasarjojen toimittamisesta uutta alueellista jaottelua varten (EUVL L 310, 9.11.2012, s. 34).

                     (4)

                        EUVL L 393, 30.12.2006, s. 1.

                     (5)

                        Asetuksen (EU) N:o 1309/2013 7 artiklan 4 kohdan mukaisesti.

                     (6)

                  Lähde: INE/GSEE. Kreikan talous ja työllisyys. Vuosikertomus 2017

                     (7)

                        AMECO on Euroopan komission talouden ja rahoituksen pääosaston vuotuinen makrotaloustietokanta.

                     (8)

                  http://ec.europa.eu/eurostat/tgm/table.do?tab=table&init=1&plugin=1&language=en&pcode=tps00203

                     (9)

                  Lähde: INE/GSEE. Kreikan talous ja työllisyys. Vuosikertomus 2017

                     (10)

                        Ks. edellinen alaviite.

                     (11)

                        Ks. edellinen alaviite.

                     (12)

                  https://www.ibhs.gr/joomla-pages/joomla-content/list-all-categories/23-news/arthrography/172-newspapers-magazines

                     (13)

                        EGF/2009/024 NL Noord Holland and Zuid Holland publishing, KOM(2010) 532,
                     EGF/2014/018 GR Attica publishing, COM(2015) 40, ja käsillä oleva hakemus.

                     (14)

                  Sähköisten viestinten vaikutus lukijakunnan muuttuviin asenteisiin painettuja lehtiä kohtaan. Karamanlis Michalis, Ateena, syyskuu 2016

                     (15)

                        Lähde: ELSTAT,
                  lehdistötiedote 12.4.2018

                     (16)

                        Lähde: OAED,
                  OAED:hen työnhakijaksi ilmoittautuneiden työttömien määrä, tammikuu 2018

                     (17)

                        Ks. edellinen alaviite.

                     (18)

                        EGF/2014/018 GR Attica publishing, COM(2015) 40.

                     (19)

                        Kokonaiskustannukset eivät täsmää pyöristämisen vuoksi.

                     (20)

                        Kansallinen strateginen viitekehys (NSRF).

                     (21)

                        EUVL L 347, 20.12.2013, s. 884.

                     (22)

                        EUVL C 373, 20.12.2013, s. 1.

                     (23)

                        EUVL L 347, 20.12.2013, s. 855.

                     (24)

                        EUVL C 373, 20.12.2013, s. 1.

                     (25)

                        Neuvoston asetus (EU, Euratom) N:o 1311/2013, annettu 2 päivänä joulukuuta 2013, vuosia 2014–2020 koskevan monivuotisen rahoituskehyksen vahvistamisesta (EUVL L 347, 20.12.2013, s. 884).

                     (26)

                        Komission asetus (EU) N:o 1046/2012, annettu 8 päivänä marraskuuta 2012, yhteisestä tilastollisten alueyksiköiden nimikkeistöstä (NUTS) annetun Euroopan parlamentin ja neuvoston asetuksen (EY) N:o 1059/2003 täytäntöönpanosta siltä osin kuin on kyse aikasarjojen toimittamisesta uutta alueellista jaottelua varten (EUVL L 310, 9.11.2012, s. 34).


               EUROOPAN KOMISSIO
            Bryssel 7.12.2018
            COM(2018) 799 final
            2018/0410(NLE)
            Ehdotus
            NEUVOSTON PÄÄTÖS
            Euroopan raja- ja merivartioviraston Serbian tasavallassa toteuttamia toimia koskevan Euroopan unionin ja Serbian tasavallan välisen asemaa koskevan sopimuksen allekirjoittamisesta unionin puolesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               Eurooppalaisesta raja- ja merivartiostosta 14 päivänä syyskuuta 2016 annetun Euroopan parlamentin ja neuvoston asetuksen (EU) 2016/1624
                  1
                54 artiklan 3 kohdassa säädetään, että Euroopan raja- ja merivartiovirasto voi koordinoida jäsenvaltioiden ja kolmansien maiden välistä operatiivista yhteistyötä ulkorajojen turvallisuuden osalta. Tältä osin se voi toteuttaa ulkorajoilla toimia, joihin osallistuu yksi tai useampi jäsenvaltio sekä ainakin yhden tällaisen jäsenvaltion naapurina oleva kolmas maa, mainitun naapurina olevan maan suostumuksella myös kyseisen maan alueella.

               Asetuksen (EU) 2016/1624 54 artiklan 4 kohdan nojalla tapauksissa, joissa Euroopan raja- ja merivartioryhmiä aiotaan lähettää kolmanteen maahan sellaisiin toimiin, joissa ryhmien jäsenillä tulee olemaan täytäntöönpanovaltaa, tai jos muut kolmansissa maissa toteutettavat toimet näin edellyttävät, unionin on tehtävä kyseisen kolmannen maan kanssa asemaa koskeva sopimus. Asemaa koskevaan sopimukseen on sisällyttävä kaikki toimien toteuttamisen kannalta tarvittavat seikat. Siinä on erityisesti vahvistettava operaation laajuus, siviili- ja rikosoikeudellinen vastuu sekä ryhmien jäsenten tehtävät ja valtuudet. Asemaa koskevassa sopimuksessa on varmistettava perusoikeuksien täysimääräinen kunnioittaminen operaatioiden aikana.

               Euroopan komissio on neuvotellut neuvoston antamien neuvotteluohjeiden pohjalta Serbian tasavallan kanssa sopimuksen Euroopan raja- ja merivartioston Serbian tasavallassa toteuttamista toimista, jäljempänä ’asemaa koskeva sopimus’, jonka tarkoituksena on luoda oikeudelliset puitteet mahdollistamaan välitön toiminta toimintasuunnitelmien kautta silloin, kun tarvitaan nopeaa reagointia. Vaikka muuttovirrat alueella ovat huomattavasti pienempiä kuin vuosina 2015 ja 2016, järjestäytyneen rikollisuuden verkostot mukauttavat laittomien muuttajien salakuljetuksessa käyttämiään reittejä ja menetelmiä nopeasti uusiin olosuhteisiin. Kun asemaa koskeva sopimus on voimassa, Serbian tasavallan ja EU:n jäsenvaltioiden toimivaltaisilla viranomaisilla on Euroopan raja- ja merivartioviraston koordinoimina paljon paremmat mahdollisuudet reagoida nopeasti tällaisiin mahdollisiin muutoksiin.

               Oheinen ehdotus neuvoston päätökseksi on oikeudellinen väline Euroopan unionin ja Serbian tasavallan välisen asemaa koskevan sopimuksen allekirjoittamista varten.

               Komissio sai 21. helmikuuta 2017 neuvostolta valtuutuksen aloittaa Serbian tasavallan kanssa neuvottelut Euroopan raja- ja merivartioviraston Serbian tasavallassa toteuttamia toimia koskevasta asemaa koskevasta sopimuksesta.

               Neuvottelut asemaa koskevasta sopimuksesta aloitettiin 7. huhtikuuta 2017, ja toinen kierros käytiin 11. toukokuuta 2017. Sopimukseen päästiin lopulta 3. elokuuta 2018. Muuttoliike-, sisä- ja kansalaisasioista vastaava komission jäsen Dimitris Avramopoulos ja Serbian tasavallan sisäministeri Nebojša Stefanović parafoivat asemaa koskevan sopimuksen Belgradissa 20. syyskuuta 2018.

               Komissio katsoo, että neuvoston neuvotteluohjeissa asettamat tavoitteet on saavutettu ja että unioni voi hyväksyä asemaa koskevan sopimuksen luonnoksen.

               Jäsenvaltioille on tiedotettu ja niitä on kuultu asianomaisessa neuvoston työryhmässä.

               •Yhdenmukaisuus muiden alaa koskevien politiikkojen säännösten kanssa

               Kuudellatoista jäsenvaltiolla on tällä hetkellä voimassa kahdenväliset sopimukset Serbian tasavallan kanssa. Niihin sisältyy useita yhteisiä toimenpiteitä, kuten rajatarkastukset, rajojen valvonta, partiointi ja palauttaminen. Lisäksi Serbian tasavallan sisäministeriön ja Euroopan raja- ja merivartioviraston välillä on jo olemassa työjärjestely. Siihen sisältyy erityisesti Serbian rajapoliisin edustajien säännöllinen osallistuminen jäsenvaltioiden alueella Euroopan raja- ja merivartioviraston koordinoimiin yhteisiin operaatioihin tarkkailijoina vastaanottavan jäsenvaltion suostumuksella.

               •Yhdenmukaisuus unionin muiden politiikkojen kanssa

               Euroopan muuttoliikeagenda
                  2
                perustuu neljään pilariin, joista yksi on rajaturvallisuus. Se kattaa EU:n ulkorajojen turvallisuuden parantamisen erityisesti osoittamalla solidaarisuutta niitä jäsenvaltioita kohtaan, jotka sijaitsevat unionin ulkorajoilla, ja tehostamalla rajanylityksiä. Serbian tasavallan rajavalvonnan tehostaminen vaikuttaa myönteisesti myös EU:n ja erityisesti Bulgarian, Kroatian, Unkarin ja Romanian ulkorajoihin samoin kuin Serbian tasavallan rajoihin. Turvallisuuden vahvistaminen kaikilla ulkorajoilla on lisäksi Euroopan turvallisuusagendan
                  3
                mukaista.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               Tämän neuvoston päätösehdotuksen oikeusperusta on Euroopan unionin toiminnasta tehdyn sopimuksen 77 artiklan 2 kohdan b ja d alakohta ja 79 artiklan 2 kohdan c alakohta yhdessä 218 artiklan 5 kohdan kanssa.

               Asemaa koskevan sopimuksen tekemisestä EU:n toimesta säädetään nimenomaisesti asetuksen (EU) 2016/1624 54 artiklan 4 kohdassa. Sen mukaan tapauksissa, joissa Euroopan raja- ja merivartioryhmiä aiotaan lähettää kolmanteen maahan sellaisiin toimiin, joissa ryhmien jäsenillä tulee olemaan täytäntöönpanovaltaa, tai jos muut kolmansissa maissa toteutettavat toimet näin edellyttävät, unionin on tehtävä kyseisen kolmannen maan kanssa asemaa koskeva sopimus.

               Euroopan unionin toiminnasta tehdyn sopimuksen 3 artiklan 2 kohdan nojalla unionilla on yksinomainen toimivalta tehdä kansainvälinen sopimus, kun sopimuksen tekemisestä on säädetty lainsäätämisjärjestyksessä hyväksytyssä unionin säädöksessä. Asetuksen (EU) 2016/1624 54 artiklan 4 kohdassa säädetään asemaa koskevan sopimuksen tekemisestä Euroopan unionin ja kyseisen kolmannen maan välillä. Näin ollen liitteenä oleva sopimus Serbian tasavallan kanssa kuuluu Euroopan unionin yksinomaiseen toimivaltaan.

               •Toissijaisuusperiaate (jaetun toimivallan osalta)

                  Ei sovelleta.

               •Suhteellisuusperiaate

               Koska järjestäytyneet rikollisverkostot ovat nopeita mukauttamaan laittomien muuttajien salakuljetuksessa käyttämiään reittejä ja tapoja, EU:n on osallistuttava Serbian tasavallan rajojen valvonnan parantamiseen. Voimassa oleva asemaa koskeva sopimus on tarpeen, jotta Serbian tasavallan ja EU:n jäsenvaltioiden toimivaltaiset viranomaiset voivat Euroopan raja- ja merivartioviraston koordinoimina reagoida nopeasti tällaisiin mahdollisiin muutoksiin. Sen ansiosta Euroopan raja- ja merivartiovirasto voi lähettää Serbian tasavaltaan Euroopan raja- ja merivartioryhmiä, jos sinne tulee yhtäkkiä runsaasti laittomia maahantulijoita.

               •Toimintatavan valinta

                  Tämä ehdotus noudattaa Euroopan unionin toiminnasta tehdyn sopimuksen 218 artiklan 5 kohtaa, jossa määrätään, että neuvosto tekee päätökset kansainvälisistä sopimuksista. Olemassa ei ole muuta oikeudellista välinettä, jota voitaisiin käyttää tässä ehdotuksessa esitetyn tavoitteen saavuttamiseksi.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Ei sovelleta.

               •Sidosryhmien kuuleminen

                  Ei sovelleta.

               •Asiantuntijatiedon keruu ja käyttö

                  Ei sovelleta.

               •Vaikutustenarviointi

                  Asemaa koskevan sopimuksen neuvotteleminen ei edellyttänyt vaikutustenarvioinnin tekemistä.

               •Sääntelyn toimivuus ja yksinkertaistaminen

               Koska tämä on uusi sopimus, olemassa olevien välineiden arviointia tai toimivuustarkastuksia ei voitu tehdä.

               •Perusoikeudet

                  Asemaa koskevassa sopimuksessa on määräyksiä, joilla varmistetaan niiden henkilöiden perusoikeuksien suojelu, joihin Euroopan raja- ja merivartioviraston koordinoimiin toimiin osallistuvan ryhmän jäsenten toimet vaikuttavat.

                  Perusoikeuksia koskevia määräyksiä selitetään tarkemmin 5 kohdassa ”Lisätiedot”.

               4.TALOUSARVIOVAIKUTUKSET

               Asemaa koskeva sopimus ei itsessään synnytä rahoitusvaikutuksia. Sen sijaan Euroopan raja- ja merivartioryhmien varsinainen lähettäminen toimintasuunnitelman ja siihen liittyvän avustussopimuksen perusteella aiheuttaa kustannuksia, jotka katetaan Euroopan raja- ja merivartioviraston talousarviosta. Asemaa koskevan sopimuksen mukaiset tulevat operaatiot rahoitetaan Euroopan raja- ja merivartioviraston omista varoista.

               5.LISÄTIEDOT

               •Toteuttamissuunnitelmat, seuranta, arviointi ja raportointijärjestelyt

               Komissio huolehtii asemaa koskevan sopimuksen täytäntöönpanon asianmukaisesta seurannasta.

               Serbian tasavalta ja Euroopan raja- ja merivartiovirasto arvioivat yhdessä kunkin yhteisen operaation tai nopean rajaintervention.

               Erityisesti Euroopan raja- ja merivartioviraston, Serbian tasavallan ja tiettyyn toimeen osallistuvien jäsenvaltioiden on laadittava kunkin toimen päättyessä kertomus sopimuksen määräysten soveltamisesta, myös henkilötietojen käsittelyn osalta.

               •Selittävät asiakirjat (direktiivien osalta)

                  Ei sovelleta.

               •Ehdotukseen sisältyvien säännösten yksityiskohtaiset selitykset

               Sopimuksen soveltamisala

               Tämän sopimuksen mukaisesti Euroopan raja- ja merivartiovirasto voi lähettää Euroopan raja- ja merivartioryhmiä, joilla on täytäntöönpanovaltaa, Serbian tasavaltaan toteuttamaan yhteisiä operaatioita ja nopeita rajainterventioita. Vaikka tämä sopimus ei laajenna Euroopan yhteisön ja Serbian tasavallan välisen luvattomasti maassa oleskelevien henkilöiden takaisinottamisesta tehdyn sopimuksen (”EY:n ja Serbian tasavallan takaisinottosopimus”)
                  4
                soveltamisalaa, myös Euroopan raja- ja merivartioviraston ryhmillä on lupa auttaa tietyn palautusoperaation aikana Serbian tasavaltaa niiden henkilöiden tunnistamisessa, jotka otetaan takaisin Serbian tasavaltaan EY:n ja Serbian tasavallan takaisinottosopimuksen mukaisesti.

               Euroopan raja- ja merivartioryhmiä voidaan lähettää Serbian tasavallan alueelle ainoastaan EU:n ulkorajoihin rajoittuvilla alueilla, ja ryhmän jäsenillä on täytäntöönpanovaltaa kyseisillä Serbian tasavallan alueilla toimintasuunnitelman mukaisesti.

               Toimen käynnistäminen

               Euroopan raja- ja merivartiovirasto, jäljempänä ’virasto’, voi ehdottaa toimen käynnistämistä. Serbian tasavallan toimivaltaiset viranomaiset voivat pyytää virastoa harkitsemaan toimen käynnistämistä. Toimen toteuttaminen edellyttää Serbian tasavallan toimivaltaisten viranomaisten ja viraston suostumusta.

               Toimintasuunnitelma

               Viraston ja Serbian tasavallan on sovittava toimintasuunnitelmasta ennen jokaista yhteistä operaatiota tai nopeaa rajainterventiota. Toimintasuunnitelmalle on saatava myös toiminta-alueeseen rajoittuvien jäsenvaltioiden hyväksyntä.

               Suunnitelmassa esitetään yksityiskohtaisesti yhteisen operaation tai nopean rajaintervention järjestelyihin ja menettelyihin liittyvät seikat, mukaan lukien tilannekuvaus ja -arvio, operatiivinen tavoite ja päämäärät, käytettävän teknisen kaluston tyyppi, toteuttamissuunnitelma, yhteistyö muiden kolmansien maiden, muiden unionin virastojen ja elinten tai kansainvälisten järjestöjen kanssa, perusoikeuksia, myös henkilötietojen suojaa, koskevat määräykset, koordinointi-, komento-, valvonta-, viestintä- ja raportointirakenne, organisatoriset järjestelyt ja logistiikka sekä yhteisen operaation tai nopean rajaintervention arviointi ja sen rahoitusta koskevat seikat.

               Ryhmän jäsenten tehtävät ja valtuudet

               Ryhmillä on yleensä valtuudet hoitaa rajavalvonnan ja palautusoperaatioiden edellyttämiä tehtäviä ja käyttää niiden edellyttämää täytäntöönpanovaltaa. Ne noudattavat Serbian tasavallan kansallista lainsäädäntöä.

               Ryhmät toimivat Serbian tasavallan alueella ainoastaan Serbian tasavallan rajavartijoiden tai muiden poliisien ohjeiden mukaisesti ja heidän läsnä ollessaan.

               Ryhmän jäsenten on käytettävä tarpeen mukaan omia virkapukujaan ja näkyvää henkilötunnistetta ja liitettävä virkapukuunsa sininen käsivarsinauha, jossa on Euroopan unionin ja viraston tunnukset. Heillä on lisäksi oltava valtuuskirja, jotta Serbian tasavallan viranomaiset voivat tunnistaa heidät helposti.

               Ryhmän jäsenet voivat kantaa virka-asetta, ammuksia ja varusteita oman valtionsa kansallisen lainsäädännön ja Serbian tasavallan lainsäädännön mukaisesti. Serbian tasavallan viranomaiset ilmoittavat etukäteen virastolle sallitut virka-aseet, ammukset ja varusteet sekä niiden käyttöön liittyvät oikeudelliset puitteet ja ehdot.

               Ryhmän jäsenet voivat käyttää voimaa, mukaan lukien virka-aseita, ammuksia ja varusteita, oman valtionsa ja Serbian tasavallan viranomaisten suostumuksella, Serbian tasavallan rajavartijoiden tai muiden poliisien läsnä ollessa ja Serbian tasavallan kansallisen lainsäädännön mukaisesti. Serbian tasavallan viranomaiset voivat sallia ryhmän jäsenten voimankäytön, vaikka Serbian tasavallan rajavartijoita ei olisi paikalla. Ryhmän jäsenet saavat Serbian lainsäädännön mukaisesti käyttää aseita vain silloin, kun se on välttämätöntä itsepuolustukseen heidän tai jonkun muun ihmisen henkeä välittömästi uhkaavan hyökkäyksen torjumiseksi.

               Serbian tasavallan toimivaltaiset viranomaiset voivat pyynnöstä välittää kansallisissa tietokannoissa olevat asianmukaiset tiedot ryhmän jäsenille, jos se on tarpeen niiden tehtävien hoitamisen kannalta. Virasto voi myös välittää Serbian toimivaltaisille viranomaisille operatiivisten tavoitteiden saavuttamiseksi tarvittavat tiedot.

               Toimen keskeyttäminen ja lopettaminen

               Sekä virasto että Serbian tasavallan viranomaiset voivat keskeyttää tai lopettaa toimen, jos ne katsovat, että toinen osapuoli ei noudata sopimuksen tai toimintasuunnitelman määräyksiä.

               Ryhmän jäsenten erioikeudet ja vapaudet

               Ryhmän jäsenillä on rikosoikeudellinen koskemattomuus Serbian tasavallassa kaikkien toimenpiteiden osalta, jotka toteutetaan virkatehtäviä hoidettaessa, mutta koskemattomuus ei koske tekoja, jotka eivät liity virkatehtävien hoitamiseen.

               Toimintasuunnitelmassa määritetään yksityiskohtaisesti toimet, joita rikosoikeudellinen koskemattomuus Serbian tasavallassa koskee.

               Jos ryhmän jäsenen väitetään syyllistyneen rikokseen, viraston pääjohtaja antaa ennen oikeudenkäynnin vireillepanoa Serbian tasavallan toimivaltaisille oikeusviranomaisille lausunnon siitä, toteutettiinko kyseinen toimenpide virkatehtäviä hoidettaessa vai ei. Viraston pääjohtaja tekee päätöksensä tarkasteltuaan huolellisesti lausuntoja, joita rajavartijan tai muun asiaankuuluvan henkilöstön jäsenen lähettäneen jäsenvaltion toimivaltainen viranomainen sekä Serbian tasavallan toimivaltaiset viranomaiset ovat mahdollisesti antaneet.

               Ryhmän jäsenille myönnetyt erioikeudet ja rikosoikeudellinen koskemattomuus Serbian tasavallassa eivät vapauta heitä kotijäsenvaltion lainkäyttövallasta.

               Samanlaista menettelyä sovelletaan ryhmän jäsenten siviili- ja hallinto-oikeudelliseen vastuuseen.

               Kyseisen rajavartijan tai muun asiaankuuluvan henkilöstön jäsenen lähettänyt jäsenvaltio voi poistaa ryhmän jäsenten rikos-, siviili- ja hallinto-oikeudellisen koskemattomuuden Serbian tasavallassa. Poistamisen on aina oltava nimenomainen.

               Sopimuksessa määrätään vahinkojen korvausmekanismista. Korvausmekanismi perustuu eurooppalaisesta raja- ja merivartiostosta annetun asetuksen (EU) 2016/1624 42 artiklaan. Jos vahingon aiheuttaa ryhmän jäsen virkatehtäviä hoitaessaan, Serbian tasavalta on vastuussa vahingoista. Jos vahinko johtuu osallistuvan jäsenvaltion lähettämän ryhmän jäsenen törkeästä huolimattomuudesta tai tahallisesta väärinkäytöksestä virkatehtäviä hoitaessaan tai jos toimenpide ei liity virkatehtävien hoitamiseen, Serbian tasavalta voi pyytää viraston pääjohtajan kautta, että kyseinen osallistuva jäsenvaltio korvaa vahingon. Jos vahingon on aiheuttanut viraston henkilöstön jäsen, Serbian tasavalta voi pyytää virastoa maksamaan korvaukset.

               Ryhmän jäseniä kohtaan ei saa ryhtyä minkäänlaisiin täytäntöönpanotoimiin, paitsi jos heitä vastaan nostetaan rikos- tai siviilioikeudellinen kanne, joka ei liity heidän virkatehtäviinsä.

               Ryhmän jäsenten omaisuuteen, joka on välttämätön virkatehtävien hoitamiseksi, ei saa kohdistaa takavarikkoa. Siviilioikeudellisessa menettelyssä ryhmän jäsenten henkilökohtaista vapautta ei saa rajoittaa eikä heihin saa kohdistaa mitään muita pakkokeinoja.

               Ryhmän jäsenet on vapautettu Serbian tasavallassa mahdollisesti voimassa olevista sosiaaliturvamääräyksistä viraston hyväksi suoritettujen palvelujen osalta. Heidät on vapautettu myös kaikista Serbian tasavallassa kannettavista veroista viraston tai oman jäsenvaltion heille maksamien palkkojen ja palkkioiden sekä kaikkien Serbian tasavallan ulkopuolelta saatujen tulojen osalta.

               Serbian tasavallan viranomaiset sallivat ryhmän jäsenten henkilökohtaiseen käyttöön tarkoitettujen tavaroiden maahantuonnin ja maastaviennin ja vapauttavat ne kaikista tulleista, veroista ja muista vastaavista maksuista, lukuun ottamatta tällaisten tavaroiden varastoinnista, kuljetuksista ja vastaavista palveluista perittäviä maksuja.

               Ryhmän jäsenten henkilökohtaiset matkatavarat voidaan tarkastaa, jos on syytä epäillä, että niissä on muita kuin ryhmän jäsenten henkilökohtaiseen käyttöön tarkoitettuja tavaroita taikka tavaroita, joiden maahantuonti tai maastavienti on lailla kielletty tai jotka ovat Serbian tasavallan karanteenimääräysten alaisia. Henkilökohtaisten matkatavaroiden tarkastus saadaan suorittaa vain ryhmän asianomaisen jäsenen (asianomaisten jäsenten) tai viraston valtuutetun edustajan läsnä ollessa.

               Ryhmän jäsenten asiakirjat, kirjeenvaihto ja omaisuus ovat loukkaamattomat, lukuun ottamatta täytäntöönpanotoimenpiteiden toteuttamista. Ryhmän jäsenet eivät ole velvollisia esiintymään todistajina.

               Valtuuskirja

               Virasto antaa yhteistyössä Serbian tasavallan kanssa ryhmän kullekin jäsenelle valtuuskirjan, jonka avulla hän voi todistaa henkilöllisyytensä Serbian tasavallan viranomaisille. Valtuuskirja osoittaa, että sen haltijalla on oikeus hoitaa tämän sopimuksen ja toimintasuunnitelman mukaisia tehtäviä ja käyttää niissä tarkoitettuja valtuuksia. Valtuuskirja ja voimassa oleva matkustusasiakirja antavat ryhmän jäsenelle oikeuden päästä Serbian tasavaltaan ilman viisumia tai ennakkolupaa. Valtuuskirja on palautettava virastolle toimen päättyessä. Virasto antaa Serbian toimivaltaisille viranomaisille mallin valtuuskirjasta ennen kuin sopimusta aletaan soveltaa ja aina, kun valtuuskirjamallia muutetaan.

               Perusoikeudet

               Ryhmän jäsenten on tehtäviään hoitaessaan ja valtuuksiaan käyttäessään kunnioitettava täysimääräisesti perusoikeuksia ja -vapauksia, joihin kuuluu pääsy turvapaikkamenettelyjen piiriin, ihmisarvo, kidutuksen sekä epäinhimillisen tai halventavan kohtelun kielto, oikeus vapauteen, palauttamiskiellon periaate ja joukkokarkotusten kielto, lapsen oikeudet ja oikeus nauttia yksityis- ja perhe-elämän kunnioitusta. He eivät saa syrjiä ketään mielivaltaisesti millään perusteella, kuten sukupuolen, rodun, etnisen alkuperän, uskonnon, vakaumuksen, vammaisuuden, iän tai seksuaalisen suuntautumisen perusteella. Kaikkien toimenpiteiden, jotka heikentävät kyseisiä perusoikeuksia ja -vapauksia, on oltava oikeassa suhteessa tällaisille toimenpiteille asetettuihin tavoitteisiin nähden, ja niiden yhteydessä on noudatettava keskeisiltä osin näitä perusoikeuksia ja -vapauksia.

               Kummallakin osapuolella on oltava valitusmekanismi sellaisten väitteiden käsittelemiseksi, joiden mukaan niiden henkilöstö on loukannut perusoikeuksia. Virasto on ottanut käyttöön eurooppalaisesta raja- ja merivartiostosta annetun asetuksen (EU) 2016/1624 72 artiklassa tarkoitetun valitusmekanismin, joten se täyttää tämän vaatimuksen. Serbian tasavallan oikeusasiamies voisi käsitellä tällaisia väitteitä, paitsi jos Serbian tasavallan viranomaiset päättävät perustaa mekanismin, jonka tehtävänä on nimenomaan käsitellä tämän sopimuksen nojalla tehtyjä valituksia.

               Henkilötietojen käsittely

               Ryhmän jäsenet käsittelevät henkilötietoja silloin, kun se on tarpeen ja oikeasuhteista virastoon ja EU:n jäsenvaltioihin sovellettavien sääntöjen mukaisesti. Serbian tasavallan viranomaisten toteuttamaan henkilötietojen käsittelyyn sovelletaan sen kansallista lainsäädäntöä.

               Virasto, osallistuvat jäsenvaltiot ja Serbian tasavallan viranomaiset laativat kunkin toimen päättyessä yhteisen kertomuksen ryhmän jäsenten suorittamasta henkilötietojen käsittelystä. Kertomus toimitetaan viraston perusoikeusvastaavalle ja tietosuojavastaavalle sekä henkilötietojen suojaamisesta vastaavalle viranomaiselle Serbiassa tasavallassa. Viraston perusoikeusvastaava ja tietosuojavastaava raportoivat viraston pääjohtajalle.

               Riidat ja sopimuksen tulkinta

               Kaikki tämän sopimuksen soveltamiseen liittyvät asiat käsitellään yhdessä Serbian tasavallan toimivaltaisten viranomaisten ja viraston edustajien kesken, ja virasto kuulee yhtä tai useampaa Serbian tasavallan naapurina olevaa jäsenvaltiota.

               Jos ratkaisuun ei päästä aikaisemmassa vaiheessa, tämän sopimuksen tulkintaa tai soveltamista koskevat riidat ratkaistaan yksinomaan Serbian tasavallan ja Euroopan komission välisin neuvotteluin, ja komissio kuulee mitä tahansa Serbian tasavallan naapurina olevaa jäsenvaltiota.

               Sopimuksen täytäntöönpanosta vastaavat toimivaltaiset viranomaiset

               Serbian tasavallassa tämän sopimuksen täytäntöönpanosta vastaa sisäministeriö. Euroopan unionissa toimivaltainen viranomainen on Euroopan raja- ja merivartiovirasto.

               Yhteiset julistukset

               Osapuolet panevat merkille, että Euroopan raja- ja merivartiovirasto tukee Serbian tasavaltaa sen muiden maiden kuin Euroopan unionin jäsenvaltioiden vastaisten rajojen tehokkaassa valvonnassa muulla tavoin kuin lähettämällä Euroopan raja- ja merivartioryhmiä, joilla on täytäntöönpanovaltaa.

               Osapuolet ovat yhtä mieltä siitä, että tämä sopimus tai mikään toimenpide, joka johtuu osapuolten toimista tai niiden puolesta toteutetuista toimista sopimuksen täytäntöönpanemiseksi, mukaan lukien toimintasuunnitelmien laatiminen tai osallistuminen rajat ylittäviin operaatioihin, ei vaikuta kansainväliseen oikeuteen perustuvaan Serbian tasavallan ja Euroopan unionin jäsenvaltioiden alueiden asemaan tai rajaamiseen.

               Norjan, Islannin, Sveitsin ja Liechtensteinin tiivis osallistuminen Schengenin säännöstön täytäntöönpanoon, soveltamiseen ja kehittämiseen mainitaan sopimuksen liitteenä olevassa yhteisessä julistuksessa.

               2018/0410 (NLE)

               Ehdotus

               NEUVOSTON PÄÄTÖS

               Euroopan raja- ja merivartioviraston Serbian tasavallassa toteuttamia toimia koskevan Euroopan unionin ja Serbian tasavallan välisen asemaa koskevan sopimuksen allekirjoittamisesta unionin puolesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan b ja d alakohdan ja 79 artiklan 2 kohdan c alakohdan yhdessä sen 218 artiklan 5 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Asetuksen (EU) 2016/1624
                  5
                54 artiklan 4 kohdan nojalla tapauksissa, joissa Euroopan raja- ja merivartioryhmiä aiotaan lähettää kolmanteen maahan sellaisiin toimiin, joissa ryhmien jäsenillä on täytäntöönpanovaltaa, tai jos muut kolmansissa maissa toteutettavat toimet näin edellyttävät, unionin on tehtävä kyseisen kolmannen maan kanssa asemaa koskeva sopimus. Asemaa koskevaan sopimukseen on sisällyttävä kaikki toimien toteuttamisen kannalta tarvittavat seikat.

               (2)Neuvosto valtuutti 21 päivänä helmikuuta 2017 komission aloittamaan Serbian tasavallan kanssa neuvottelut Euroopan raja- ja merivartioviraston Serbian tasavallassa toteuttamia toimia koskevasta asemaa koskevasta sopimuksesta.

               (3)Neuvottelut asemaa koskevasta sopimuksesta aloitettiin 7 päivänä huhtikuuta 2017 ja saatiin menestyksekkäästi päätökseen parafoimalla 20 päivänä syyskuuta 2018 Euroopan raja- ja merivartioviraston Serbian tasavallassa toteuttamia toimia koskeva Euroopan unionin ja Serbian tasavallan välinen asemaa koskeva sopimus, jäljempänä ’asemaa koskeva sopimus’.

               (4)Tällä päätöksellä kehitetään niitä Schengenin säännöstön määräyksiä, joihin Yhdistynyt kuningaskunta ei osallistu neuvoston päätöksen 2000/365/EY mukaisesti
                  6
               . Yhdistynyt kuningaskunta ei sen vuoksi osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.

               (5)Tällä päätöksellä kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY mukaisesti
                  7
               . Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin.

               (6)Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan.

               (7)Sen vuoksi sopimus olisi allekirjoitettava unionin puolesta sillä varauksella, että sopimuksen tekeminen saatetaan päätökseen myöhemmin ja siihen liitetyt julistukset hyväksytään,

               ON HYVÄKSYNYT TÄMÄN PÄÄTÖKSEN:

               1 artikla

               Hyväksytään unionin puolesta Euroopan raja- ja merivartioviraston Serbian tasavallassa toteuttamia toimia koskevan Euroopan unionin ja Serbian tasavallan välisen sopimuksen, jäljempänä ’sopimus’, allekirjoittaminen sillä varauksella, että mainitun sopimuksen tekeminen saatetaan päätökseen.

               2 artikla

               Hyväksytään unionin puolesta tähän päätökseen liitetyt julistukset.

               3 artikla

               Neuvoston pääsihteeristö laatii valtakirjan, jolla sopimuksen neuvottelijan nimeämä(t) henkilö(t) valtuutetaan allekirjoittamaan sopimus sillä varauksella, että sopimuksen tekeminen saatetaan päätökseen.

               4 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 251, 16.9.2016, s. 1.

                     (2)

                        COM(2015) 240 final.

                     (3)

                        COM(2015) 185 final.

                     (4)

                        EUVL L 334, 19.12.2007, s. 46.

                     (5)

                        Euroopan parlamentin ja neuvoston asetus (EU) 2016/1624, annettu 14 päivänä syyskuuta 2016, Eurooppalaisesta raja- ja merivartiostosta ja Euroopan parlamentin ja neuvoston asetuksen (EU) 2016/399 muuttamisesta sekä Euroopan parlamentin ja neuvoston asetuksen (EY) N:o 863/2007, neuvoston asetuksen (EY) N:o 2007/2004 ja neuvoston päätöksen 2005/267/EY kumoamisesta (EUVL L 251, 16.9.2016, s. 1).

                     (6)

                        Neuvoston päätös 2000/365/EY, tehty 29 päivänä toukokuuta 2000, Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin (EYVL L 131, 1.6.2000, s. 43).

                     (7)

                        Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).

    ---documentbreak---

               EUROOPAN KOMISSIO
            Bryssel 7.12.2018
            COM(2018) 799 final
            LIITE
            asiakirjaan
            Ehdotus neuvoston päätökseksi
            Euroopan raja- ja merivartioviraston Serbian tasavallassa toteuttamia toimia koskevan Euroopan unionin ja Serbian tasavallan välisen asemaa koskevan sopimuksen allekirjoittamisesta unionin puolesta

               LIITE

               Euroopan raja- ja merivartioviraston Serbian tasavallassa toteuttamia toimia koskeva Euroopan unionin ja Serbian tasavallan välinen

               SOPIMUS

               EUROOPAN UNIONI

               ja SERBIAN TASAVALTA,

               jäljempänä ’osapuolet’, jotka

               KATSOVAT, että voi syntyä tilanteita, joissa Euroopan raja- ja merivartiovirasto koordinoi EU:n jäsenvaltioiden ja Serbian tasavallan välistä operatiivista yhteistyötä, myös Serbian tasavallan alueella,

               KATSOVAT, että olisi luotava oikeudellinen kehys asemaa koskevan sopimuksen muodossa sellaisia tilanteita varten, joissa Euroopan raja- ja merivartioviraston ryhmien jäsenillä voi olla täytäntöönpanovaltaa Serbian tasavallan alueella,

               KATSOVAT, että osapuolten on otettava tämän asemaa koskevan sopimuksen täytäntöönpanon yhteydessä asianmukaisesti huomioon siihen liitetyt julistukset,

               OTTAVAT HUOMIOON, että kaikissa Euroopan raja- ja merivartioviraston Serbian tasavallan alueella toteuttamissa toimissa olisi kunnioitettava täysimääräisesti perusoikeuksia,

               OVAT PÄÄTTÄNEET TEHDÄ SEURAAVAN SOPIMUKSEN:

               1 artikla

               Sopimuksen soveltamisala

               1. Tämä sopimus kattaa kaikki Serbian tasavallan ja Euroopan raja- ja merivartioston yhteistyötä koskevat seikat, jotka ovat tarpeen sellaisten Euroopan raja- ja merivartioviraston toimien toteuttamiseksi, jotka voidaan järjestää Serbian tasavallan alueella ja joissa Euroopan raja- ja merivartioviraston ryhmien jäsenillä voi olla täytäntöönpanovaltaa.

               2.Tällä sopimuksella ei laajenneta Euroopan yhteisön ja Serbian tasavallan välisen luvattomasti maassa oleskelevien henkilöiden takaisinottamista koskevan sopimuksen, jäljempänä ’EU:n ja Serbian takaisinottosopimus’, soveltamisalaa. Tämä sopimus koskee 2 artiklan d kohdassa määriteltyjen palautusoperaatioiden osalta ainoastaan operatiivisen tuen tarjoamista palautusoperaatioille, jotka toteutetaan EU:n ja Serbian takaisinottosopimuksen mukaisesti.

               3.Tämä sopimus kattaa ainoastaan Serbian tasavallan. Tämä sopimus ei kata Kosovoa
                  1
               *.

               2 artikla

               Määritelmät

               Tässä sopimuksessa tarkoitetaan

               a)
                     ’toimella’ yhteistä operaatiota, nopeaa rajainterventiota tai palautusoperaatiota;

               b)
                     ’yhteisellä operaatiolla’ toimea, jolla pyritään torjumaan laitonta maahanmuuttoa tai rajat ylittävää rikollisuutta taikka antamaan teknistä ja operatiivista lisäapua Serbian tasavallan rajalla, joka on yhteinen jonkin jäsenvaltion kanssa, ja jota toteutetaan Serbian tasavallan alueella;

               c)
                     ’nopealla rajainterventiolla’ toimea, jonka tarkoituksena on vastata nopeasti tilanteeseen, jossa jäsenvaltion naapurina olevan Serbian tasavallan rajoihin kohdistuu erityisiä ja suhteettomia haasteita, ja jota toteutetaan Serbian tasavallan alueella rajoitetun ajan;

               d)
                     ’palautusoperaatiolla’ viraston järjestämää tai koordinoimaa operaatiota, johon yksi tai useampi jäsenvaltio antaa teknistä ja operatiivista tukea ja jossa henkilöt, joista on tehty lopullinen palautuspäätös, palautetaan yhdestä tai useammasta jäsenvaltiosta joko pakkotoimin tai vapaaehtoisesti palaavina Serbian tasavaltaan luvattomasti maassa oleskelevien henkilöiden takaisinottamista koskevan Euroopan yhteisön ja Serbian tasavallan välisen sopimuksen mukaisesti;

               e)
                     ’rajavalvonnalla’ rajalla toteutettavaa henkilöihin, matkustusasiakirjoihin, liikennevälineeseen ja tavaroihin kohdistuvaa valvontaa, joka käsittää rajatarkastukset rajanylityspaikoilla ja rajojen valvonnan rajanylityspaikkojen välillä;

               f)
                     ’ryhmän jäsenellä’ joko viraston henkilöstön jäsentä tai henkilöä, joka kuuluu osallistuvista jäsenvaltioista tulevien rajavartijoiden ja muun henkilöstön, myös jäsenvaltioiden virastoon tilapäisesti lähettämien rajavartijoiden ja muun henkilöstön, ryhmään, jota käytetään toimen aikana;

               g)
                     ’jäsenvaltiolla’ Euroopan unionin jäsenvaltiota;

               h)
                     ’kotijäsenvaltiolla’ jäsenvaltiota, jossa ryhmän jäsen on rajavartijana tai kuuluu muuhun asiaankuuluvaan henkilöstöön;

               i)
                     ’henkilötiedoilla’ kaikenlaisia tunnistettua tai tunnistettavissa olevaa luonnollista henkilöä koskevia tietoja; tunnistettavissa olevana pidetään henkilöä, joka voidaan suoraan tai epäsuorasti tunnistaa erityisesti tunnistetietojen, kuten nimen, henkilökohtaisen tunnistenumeron, sijaintitiedon, verkkotunnistetietojen taikka yhden tai useamman hänelle tunnusomaisen fyysisen, fysiologisen, geneettisen, psyykkisen, taloudellisen, kulttuurillisen tai sosiaalisen ominaisuuden perusteella;

               j)
                     ’osallistuvalla jäsenvaltiolla’ jäsenvaltiota, joka osallistuu toimeen Serbian tasavallassa toimittamalla kalustoa, rajavartijoita ja muuta asiaankuuluvaa ryhmän osana lähetettävää henkilöstöä;

               k)
                     ’virastolla’ eurooppalaisesta raja- ja merivartiostosta annetulla asetuksella (EU) 2016/1624 perustettua Euroopan raja- ja merivartiovirastoa.

               3 artikla

               Toimen käynnistäminen ja toimintasuunnitelma

               1.Virasto voi ehdottaa toimen käynnistämistä Serbian tasavallan toimivaltaisille viranomaisille. Serbian tasavallan toimivaltaiset viranomaiset voivat pyytää virastoa harkitsemaan toimen käynnistämistä.

               2.Toimen toteuttaminen edellyttää sekä Serbian tasavallan toimivaltaisten viranomaisten että viraston suostumusta.

               3.Virasto ja Serbian tasavalta hyväksyvät jokaisesta yhteisestä operaatiosta tai nopeasta rajainterventiosta yhteisen toimintasuunnitelman. Euroopan komission on varmistettava, että eurooppalaisesta raja- ja merivartiostosta annetun asetuksen 54 artiklan 3 kohdan säännöksiä noudatetaan.

               Suunnitelmassa esitetään yksityiskohtaisesti yhteisen operaation tai nopean rajaintervention järjestelyt ja menettelyihin liittyvät seikat, mukaan lukien tilannekuvaus ja -arvio, operatiivinen tavoite ja päämäärät, käytettävän teknisen kaluston tyyppi, toteuttamissuunnitelma, yhteistyö muiden kolmansien maiden, muiden unionin virastojen ja elinten tai kansainvälisten järjestöjen kanssa, perusoikeuksia, myös henkilötietojen suojaa, koskevat määräykset, koordinointi-, komento-, valvonta-, viestintä- ja raportointirakenne, organisatoriset järjestelyt ja logistiikka sekä yhteisen operaation tai nopean rajaintervention arviointi ja sen rahoitusta koskevat seikat. Yhteisen operaation tai nopean rajaintervention arvioinnin suorittavat Serbian tasavallan viranomaiset ja virasto yhdessä.

               4 artikla

               Ryhmän jäsenten tehtävät ja valtuudet

               1.Ryhmän jäsenillä on valtuudet hoitaa rajavalvonnan ja palautusoperaatioiden edellyttämiä tehtäviä ja käyttää niiden edellyttämää täytäntöönpanovaltaa.

               2.Ryhmän jäsenet noudattavat Serbian tasavallan kansallista lainsäädäntöä.

               3.Ryhmän jäsenet voivat hoitaa tehtäviä ja käyttää valtuuksia Serbian tasavallan alueella ainoastaan Serbian tasavallan rajavartijoiden tai muun asiaankuuluvan poliisihenkilöstön ohjeiden mukaisesti ja heidän läsnä ollessaan. Serbian tasavallan toimivaltainen viranomainen antaa tarpeen mukaan ryhmälle ohjeita toimintasuunnitelman mukaisesti. Serbian tasavallan toimivaltainen viranomainen voi valtuuttaa ryhmien jäseniä toimimaan puolestaan, kunhan kokonaisvastuu sekä johto- ja valvontatoimet pysyvät aina Serbian tasavallan rajavartijoiden tai muun poliisihenkilöstön vastuulla.

               Virasto voi ilmoittaa koordinointivastaavansa välityksellä Serbian tasavallan toimivaltaisille viranomaisille näkemyksensä ryhmälle annetuista ohjeista. Tässä tapauksessa Serbian tasavallan toimivaltainen viranomainen ottaa kyseiset näkemykset huomioon ja noudattaa niitä mahdollisimman pitkälti.

               Jos ryhmälle annetut ohjeet eivät ole toimintasuunnitelman mukaisia, koordinointivastaava raportoi asiasta välittömästi viraston pääjohtajalle. Pääjohtaja voi toteuttaa aiheellisia toimenpiteitä, kuten keskeyttää tai lopettaa toimen.

               4.Tehtäviään hoitaessaan ja valtuuksiaan käyttäessään ryhmän jäsenet käyttävät omia virkapukujaan. Ryhmän jäsenten on käytettävä vähintään näkyvää henkilötunnistetta ja sinistä käsivarsinauhaa, jossa on Euroopan unionin ja viraston tunnukset. Ryhmän jäsenet pitävät aina mukanaan 7 artiklassa tarkoitettua valtuuskirjaa voidakseen todistaa henkilöllisyytensä Serbian tasavallan toimivaltaisille viranomaisille.

               5.Ryhmän jäsenet voivat tehtäviään hoitaessaan ja valtuuksiaan käyttäessään kantaa virka-asetta, ammuksia ja varusteita kotijäsenvaltion kansallisen lainsäädännön mukaisesti. Serbian tasavalta ilmoittaa sallitut virka-aseet, ammukset ja varusteet sekä niiden käyttöön liittyvät oikeudelliset puitteet ja ehdot virastolle ennen ryhmän jäsenten lähettämistä. Viraston on toimitettava Serbian tasavallan toimivaltaiselle viranomaiselle etukäteen luettelo ryhmän jäsenten virka-aseista, ja siinä on annettava tiedot aseen tyypistä ja sarjanumerosta sekä ammusten tyypistä ja määrästä.

               6.Ryhmän jäsenillä on kotijäsenvaltion ja Serbian tasavallan suostumuksella sekä Serbian tasavallan rajavartijoiden tai muun poliisihenkilöstön läsnä ollessa sekä Serbian tasavallan kansallisen lainsäädännön mukaisesti tehtäviään hoitaessaan ja valtuuksiaan käyttäessään oikeus voimankäyttöön, mukaan lukien virka-aseiden, ammusten ja varusteiden käyttö. Serbian tasavalta voi sallia ryhmän jäsenten voimankäytön, vaikka Serbian tasavallan rajavartijoita tai muuta poliisihenkilöstöä ei olisi paikalla. Ryhmän jäsenet saavat Serbian tasavallan kansallisen lainsäädännön mukaisesti käyttää aseita vain silloin, kun se on välttämätöntä itsepuolustukseen heidän tai jonkun muun ihmisen henkeä välittömästi uhkaavan hyökkäyksen torjumiseksi.

               7.Serbian tasavallan toimivaltainen viranomainen voi pyynnöstä välittää kansallisissa tietokannoissaan olevat asianmukaiset tiedot ryhmän jäsenille, jos se on tarpeen toimintasuunnitelmassa määritettyjen operatiivisten tavoitteiden saavuttamisen ja toimien toteuttamisen kannalta. Ryhmän jäsenille saa antaa vain sellaisia tietoja, jotka koskevat asiaankuuluvia seikkoja ja ovat tarpeen heidän tehtäviensä hoitamiseksi ja valtuuksiensa käyttämiseksi. Virasto voi välittää Serbian tasavallan toimivaltaisille viranomaisille asianmukaiset tiedot, joita tarvitaan toimintasuunnitelmassa määritettyjen operatiivisten tavoitteiden saavuttamisessa ja yhteisten toimien toteuttamisessa.

               8.Toimintasuunnitelmassa määritettyjen operatiivisten tavoitteiden saavuttamiseksi ja toimien toteuttamiseksi Serbian tasavallan toimivaltainen viranomainen ja ryhmän jäsenet voivat vaihtaa keskenään myös muita tietoja ja havaintoja.

               9.Viraston henkilökuntaa ei lueta kohdissa 1 ja 3–6 tarkoitettuihin ryhmän jäseniin.

               5 artikla

               Toimen keskeyttäminen ja lopettaminen

               1.Viraston pääjohtaja voi keskeyttää tai lopettaa toimen ilmoitettuaan asiasta kirjallisesti Serbian tasavallan toimivaltaiselle viranomaiselle, jos Serbian tasavalta ei pane asianmukaisesti täytäntöön tämän sopimuksen tai toimintasuunnitelman määräyksiä. Pääjohtaja ilmoittaa Serbian tasavallalle keskeyttämisen tai lopettamisen syyt.

               2.Serbian tasavalta voi keskeyttää tai lopettaa toimen ilmoitettuaan asiasta kirjallisesti virastolle, jos virasto tai jokin osallistuva jäsenvaltio ei pane asianmukaisesti täytäntöön tämän sopimuksen tai toimintasuunnitelman määräyksiä. Serbian tasavallan toimivaltainen viranomainen ilmoittaa virastolle keskeyttämisen tai lopettamisen syyt.

               3.Viraston pääjohtaja tai Serbian tasavalta voi keskeyttää tai lopettaa toimen erityisesti tapauksissa, joissa rikotaan perusoikeuksia, palauttamiskiellon periaatetta tai tietosuojasääntöjä.

               4.Toimen lopettaminen ei vaikuta oikeuksiin ja velvollisuuksiin, jotka johtuvat tämän sopimuksen tai toimintasuunnitelman soveltamisesta ennen toimen lopettamista.

               6 artikla

               Ryhmän jäsenten erioikeudet ja vapaudet

               1.Ryhmän jäsenten asiakirjat, kirjeenvaihto ja omaisuus ovat loukkaamattomat, lukuun ottamatta 6 kohdan nojalla sallittujen täytäntöönpanotoimenpiteiden toteuttamista.

               2.Ryhmän jäsenillä on rikosoikeudellinen koskemattomuus Serbian tasavallassa niiden toimenpiteiden osalta, jotka suoritetaan virkatehtäviä hoidettaessa toimintasuunnitelman mukaisten toimien aikana.

               Jos ryhmän jäsenen väitetään syyllistyneen rikokseen, tämän sopimuksen 12 artiklan 1 kohdassa tarkoitetun toimivaltaisen viranomaisen on ilmoitettava asiasta välittömästi viraston pääjohtajalle ja kotijäsenvaltion toimivaltaiselle viranomaiselle.

               Tarkasteltuaan huolellisesti kotijäsenvaltion ja Serbian tasavallan mahdollisesti esittämiä lausuntoja ja ottaen huomioon kummankin osapuolen antamat tiedot viraston pääjohtaja antaa lausunnon siitä, suorittiko ryhmän jäsen kyseisen toimenpiteen virkatehtäviä hoitaessaan toimintasuunnitelman mukaisten toimien aikana.

               Jos viraston pääjohtaja toteaa, että toimenpide suoritettiin ryhmän jäsenen hoitaessa virkatehtäviä toimintasuunnitelman mukaisten toimien suorittamisen aikana, ryhmän jäsenellä on rikosoikeudellinen koskemattomuus Serbian tasavallassa niiden toimenpiteiden osalta, jotka suoritetaan virkatehtäviä hoidettaessa toimintasuunnitelman mukaisten toimien suorittamisen aikana.

               3.Ryhmän jäsenillä on siviili- ja hallinto-oikeudellinen koskemattomuus Serbian tasavallassa kaikkien niiden toimenpiteiden osalta, jotka suoritetaan virkatehtäviä hoidettaessa toimintasuunnitelman mukaisten toimien suorittamisen aikana.

               Jos ryhmän jäseniä vastaan nostetaan siviilioikeudellinen kanne missä tahansa tuomioistuimessa, tämän sopimuksen 12 artiklan 1 kohdassa tarkoitetun toimivaltaisen viranomaisen on ilmoitettava asiasta välittömästi viraston pääjohtajalle ja kotijäsenvaltion toimivaltaiselle viranomaiselle.

               Tarkasteltuaan huolellisesti kotijäsenvaltion ja Serbian tasavallan mahdollisesti esittämiä lausuntoja ja ottaen huomioon kummankin osapuolen antamat tiedot viraston pääjohtaja antaa lausunnon siitä, suorittiko ryhmän jäsen kyseisen toimenpiteen virkatehtäviä hoitaessaan toimintasuunnitelman mukaisten toimien aikana.

               Jos viraston pääjohtaja toteaa, että toimenpide suoritettiin ryhmän jäsenen hoitaessa virkatehtäviä toimintasuunnitelman mukaisten toimien suorittamisen aikana, ryhmän jäsenellä on siviili- ja hallinto-oikeudellinen koskemattomuus Serbian tasavallassa niiden toimenpiteiden osalta, jotka suoritetaan virkatehtäviä hoidettaessa toimintasuunnitelman mukaisten toimien suorittamisen aikana.

               4.Kotijäsenvaltio voi tapauksen mukaan poistaa 2 ja 3 kohdassa tarkoitetun ryhmän jäsenten rikos-, siviili- ja hallinto-oikeudellisen koskemattomuuden Serbian tasavallassa. Poistamisen on aina oltava nimenomainen.

               5.Ryhmän jäsenet eivät ole velvollisia esiintymään todistajina.

               6.Jos ryhmän jäsen aiheuttaa vahinkoa hoitaessaan virkatehtäviä toimintasuunnitelman mukaisten toimien aikana, Serbian tasavalta on vastuussa vahingosta.

               Jos vahinko johtuu osallistuvan jäsenvaltion lähettämän ryhmän jäsenen törkeästä huolimattomuudesta tai tahallisesta väärinkäytöksestä tai jos toimenpide ei liity virkatehtävien hoitamiseen, Serbian tasavalta voi pyytää viraston pääjohtajan kautta, että kyseinen osallistuva jäsenvaltio maksaa korvaukset.

               Jos vahinko johtuu viraston henkilöstöön kuuluvan ryhmän jäsenen törkeästä huolimattomuudesta tai tahallisesta väärinkäytöksestä tai jos toimenpide ei liity virkatehtävien hoitamiseen, Serbian tasavalta voi pyytää, että virasto maksaa korvaukset.

               Jos Serbian tasavallassa aiheutuu vahinkoa ylivoimaisen esteen vuoksi, sen enempää Serbian tasavalta kuin osallistuva jäsenvaltio tai virastokaan ei ole siitä vastuussa.

               7.Ryhmän jäseniä kohtaan ei saa ryhtyä minkäänlaisiin täytäntöönpanotoimiin, paitsi jos heitä vastaan nostetaan rikos- tai siviilioikeudellinen kanne, joka ei liity heidän virkatehtäviinsä. Ryhmän jäsenten omaisuuteen, joka viraston pääjohtajan lausunnon mukaan on välttämätön virkatehtävien hoitamiseksi, ei saa kohdistaa tuomion, päätöksen tai määräyksen täytäntöönpanon edellyttämää takavarikkoa. Siviilioikeudellisessa menettelyssä ryhmän jäsenten henkilökohtaista vapautta ei saa rajoittaa eikä heihin saa kohdistaa mitään muita pakkokeinoja.

               8.Ryhmän jäsenten oikeudellinen koskemattomuus Serbian tasavallassa ei vapauta heitä kotijäsenvaltion lainkäyttövallasta.

               9.Ryhmän jäsenet on vapautettu Serbian tasavallassa mahdollisesti voimassa olevista sosiaaliturvamääräyksistä viraston hyväksi suoritettujen palvelujen osalta.

               10.Ryhmän jäsenet on vapautettu kaikista Serbian tasavallassa kannettavista veroista viraston tai kotijäsenvaltioiden heille maksamien palkkojen ja palkkioiden sekä kaikkien Serbian tasavallan ulkopuolelta saatujen tulojen osalta.

               11.Serbian tasavalta sallii säätämiensä lakien ja antamiensa määräysten mukaisesti ryhmän jäsenten henkilökohtaiseen käyttöön tarkoitettujen tavaroiden maahantuonnin ja vapauttaa ne kaikista tulleista, veroista ja muista vastaavista maksuista, lukuun ottamatta tällaisten tavaroiden varastoinnista, kuljetuksista ja vastaavista palveluista perittäviä maksuja. Serbian tasavalta myös sallii tällaisten tavaroiden maastaviennin.

               12.Ryhmän jäsenten henkilökohtaiset matkatavarat voidaan tarkastaa, jos on syytä epäillä, että niissä on muita kuin ryhmän jäsenten henkilökohtaiseen käyttöön tarkoitettuja tavaroita taikka tavaroita, joiden maahantuonti tai maastavienti on lailla kielletty tai jotka ovat Serbian tasavallan karanteenimääräysten alaisia. Henkilökohtaisten matkatavaroiden tarkastus saadaan suorittaa vain ryhmän asianomaisen jäsenen (asianomaisten jäsenten) tai viraston valtuutetun edustajan läsnä ollessa.

               7 artikla

               Valtuuskirja

               1.Virasto antaa yhteistyössä Serbian tasavallan kanssa Serbian tasavallan virallisella kielellä tai virallisilla kielillä sekä jollakin Euroopan unionin toimielinten virallisella kielellä kullekin ryhmän jäsenelle asiakirjan, jonka avulla hän voi todistaa henkilöllisyytensä Serbian tasavallan kansallisille viranomaisille ja joka osoittaa, että sen haltijalla on oikeus hoitaa tämän sopimuksen 4 artiklassa ja toimintasuunnitelmassa tarkoitettuja tehtäviä ja käyttää niissä tarkoitettuja valtuuksia. Asiakirjassa on oltava seuraavat tiedot ryhmän jäsenestä: nimi ja kansalaisuus; arvo tai tehtävänimike; digitaalisessa muodossa oleva tuore valokuva ja tehtävät, joita henkilöllä on lupa hoitaa lähettämisen aikana. Asiakirjassa on myös mainittava, että sen haltijalla on ilman lisämenettelyjä oikeus asua Serbian tasavallan alueella toimen keston ajan.

               2.Valtuuskirja ja voimassa oleva matkustusasiakirja antavat ryhmän jäsenelle oikeuden päästä Serbian tasavaltaan ilman viisumia tai ennakkolupaa.

               3.Valtuuskirja on palautettava virastolle toimen päättyessä.

               4.Virasto antaa Serbian tasavallan toimivaltaiselle viranomaiselle 1 kohdassa tarkoitetun valtuuskirjan mallin ennen tämän sopimuksen soveltamisen alkamista ja aina valtuuskirjamallin muuttuessa.

               8 artikla

               Perusoikeudet

               1.Tehtäviään hoitaessaan ja valtuuksiaan käyttäessään ryhmän jäsenten on kunnioitettava täysimääräisesti perusoikeuksia ja -vapauksia, joihin kuuluu pääsy turvapaikkamenettelyjen piiriin, ihmisarvo, kidutuksen sekä epäinhimillisen tai halventavan kohtelun kielto, oikeus vapauteen, palauttamiskiellon periaate ja joukkokarkotusten kielto, lapsen oikeudet ja oikeus nauttia yksityis- ja perhe-elämän kunnioitusta. Tehtäviään hoitaessaan ja valtuuksiaan käyttäessään he eivät saa syrjiä ketään sukupuolen, rodun, etnisen alkuperän, uskonnon, vakaumuksen, vammaisuuden, iän, seksuaalisen suuntautumisen tai minkään muun perusteella. Kaikkien perusoikeuksia ja -vapauksia heikentävien toimenpiteiden, joita he tehtäviään hoitaessaan ja valtuuksiaan käyttäessään toteuttavat, on oltava oikeassa suhteessa tällaisille toimenpiteille asetettuihin tavoitteisiin nähden, ja niiden yhteydessä on noudatettava keskeisiltä osin näitä perusoikeuksia ja -vapauksia.

               2.Kummankin osapuolen on käytettävä olemassa olevaa mekanismia sellaisten väitteiden käsittelemiseksi, joiden mukaan niiden henkilöstö on loukannut perusoikeuksia hoitaessaan virkatehtäviään tämän sopimuksen nojalla toteutetun yhteisen operaation, nopean rajaintervention tai palautusoperaation yhteydessä.

               9 artikla

               Henkilötietojen käsittely

               1.Henkilötietoja käsitellään ainoastaan, jos tällainen tietojenkäsittely on tarpeen Serbian tasavallan, viraston tai osallistuvien jäsenvaltioiden pannessa tätä sopimusta täytäntöön.

               2.Serbian tasavallan toimivaltaisen viranomaisen toteuttamaan henkilötietojen käsittelyyn sovelletaan Serbian tasavallan kansallista lainsäädäntöä.

               3.Viraston ja osallistuvan jäsenvaltion tai osallistuvien jäsenvaltioiden toteuttamaan, hallinnollisia tarkoituksia varten suoritettavaan henkilötietojen käsittelyyn, mukaan luettuna henkilötietojen siirtäminen Serbian tasavaltaan, sovelletaan yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annettua asetusta (EY) N:o 45/2001, yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettua Euroopan parlamentin ja neuvoston direktiiviä 95/46/EY, rikosasioissa tehtävässä poliisi- ja oikeudellisessa yhteistyössä käsiteltävien henkilötietojen suojaamisesta 27 päivänä marraskuuta 2008 tehtyä neuvoston puitepäätöstä 2008/977/YOS sekä asetuksen (EU) 2016/1624 45 artiklan 2 kohdassa tarkoitettuja viraston vahvistamia toimenpiteitä asetuksen (EY) N:o 45/2001 soveltamiseksi.

               4.Jos käsittelyyn liittyy henkilötietojen siirtämistä, jäsenvaltiot ja virasto ilmoittavat henkilötietoja Serbian tasavallan toimivaltaiselle viranomaiselle siirtäessään tietoihin pääsyä tai niiden käyttöä koskevista yleisistä tai erityisistä rajoituksista, mukaan lukien tietojen siirron, poistamisen tai tuhoamisen osalta. Jos tällaisten rajoitusten tarve tulee ilmeiseksi henkilötietojen siirron jälkeen, ne ilmoittavat asiasta Serbian tasavallan toimivaltaiselle viranomaiselle.

               5.Virasto, osallistuvat jäsenvaltiot ja Serbian tasavallan toimivaltainen viranomainen voivat käsitellä toimen aikana hallinnollisia tarkoituksia varten kerättyjä ja edelleen käsiteltyjä henkilötietoja sovellettavan tietosuojalainsäädännön mukaisesti.

               Serbian tasavallan toimivaltainen viranomainen pitää tämän sopimuksen täytäntöönpanoa varten kirjaa tämän artiklan mukaisesti kerätyistä ja edelleen käsitellyistä henkilötiedoista. Kirjattavia tietoja ovat etu- ja sukunimi, syntymäaika, syntymäpaikka, lähtömaa, henkilöllisyysasiakirjojen tai muiden asiakirjojen lukumäärä ja tyyppi, tietojen käsittelypaikka ja -aika sekä tietojen keräämisen ja käsittelyn syy.

               Kirjatut tiedot tulee säilyttää kolme vuotta keräämispäivästä.

               6.Virasto, osallistuvat jäsenvaltiot ja Serbian tasavalta laativat kunkin toimen päättyessä yhteisen kertomuksen 1–5 kohdan soveltamisesta. Kertomus toimitetaan Serbian tasavallan toimivaltaisille viranomaisille, viraston perusoikeusvastaavalle ja tietosuojavastaavalle. Niistä kaksi viimeistä raportoivat viraston pääjohtajalle.

               10 artikla

               Riidat ja sopimuksen tulkinta

               1.Kaikki tämän sopimuksen soveltamiseen liittyvät asiat käsitellään yhdessä Serbian tasavallan toimivaltaisten viranomaisten ja viraston edustajien kesken.

               2.Jos ratkaisuun ei päästä aikaisemmassa vaiheessa, tämän sopimuksen tulkintaa tai soveltamista koskevat riidat ratkaistaan yksinomaan Serbian tasavallan toimivaltaisten viranomaisten ja Euroopan komission välisin neuvotteluin.

               3.Sovellettaessa 1 ja 2 kohtaa Euroopan raja- ja merivartiovirasto ja Euroopan komissio ovat jatkuvasti yhteydessä toiminta-alueeseen rajoittuvaan jäsenvaltioon tai rajoittuviin jäsenvaltioihin.

               11 artikla

               Suhde muihin kansainvälisiin velvoitteisiin

               Tämä sopimus ei vaikuta kansainvälisiin yleissopimuksiin ja sopimuksiin perustuviin Serbian tasavallan tai Euroopan unionin velvoitteisiin, joihin ne ovat sitoutuneet yleisesti hyväksyttyjen kansainvälisen oikeuden periaatteiden mukaisesti, eikä kyseisten sopimusten soveltamiseen.

               12 artikla

               Sopimuksen täytäntöönpanosta vastaavat toimivaltaiset viranomaiset

               1.Serbian tasavallassa tämän sopimuksen täytäntöönpanosta vastaava toimivaltainen viranomainen on sisäministeriö.

               2.Euroopan unionissa tämän sopimuksen täytäntöönpanosta vastaava toimivaltainen viranomainen on virasto.

               13 artikla

               Sopimuksen voimaantulo, voimassaolo, sen soveltamisen keskeyttäminen ja irtisanominen

               1.Osapuolten on hyväksyttävä sopimus omia sisäisiä oikeudellisia menettelyjään noudattaen.

               2.Tämä sopimus tulee voimaan sitä päivää seuraavan toisen kuukauden ensimmäisenä päivänä, jona osapuolet ovat ilmoittaneet toisilleen 1 kohdassa tarkoitettujen sisäisten oikeudellisten menettelyjen päätökseen saattamisesta.

               3.Sopimus voidaan irtisanoa tai sen soveltaminen keskeyttää osapuolten välisellä kirjallisella sopimuksella tai jommankumman osapuolen yksipuolisesta aloitteesta. Viimeksi mainitussa tapauksessa osapuoli, joka haluaa irtisanoa sopimuksen tai keskeyttää sen soveltamisen, ilmoittaa asiasta kirjallisesti toiselle osapuolelle diplomaattikanavien kautta.

               Keskeyttäminen tulee voimaan kymmenen (10) arkipäivän kuluttua ilmoituksen vastaanottamisesta.

               Irtisanominen tulee voimaan sitä päivää seuraavan toisen kuukauden ensimmäisenä päivänä, jona ilmoitus annettiin.

               4.Tämän artiklan mukaisesti tehdyt ilmoitukset lähetetään Euroopan unionin osalta Euroopan unionin neuvoston pääsihteeristöön ja Serbian tasavallan osalta Serbian tasavallan ulkoministeriöön.

               Tehty ...ssa ... päivänä ...kuuta……

               kahtena kappaleena bulgarian, englannin, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin, viron ja serbian kielellä, ja kaikki tekstit ovat yhtä todistusvoimaisia.

               YHTEINEN JULISTUS 2 ARTIKLAN b KOHDASTA

               Sopimuspuolet panevat merkille, että Euroopan raja- ja merivartiovirasto tukee Serbian tasavaltaa sen muiden maiden kuin Euroopan unionin jäsenvaltioiden vastaisten rajojen tehokkaassa valvonnassa muulla tavoin kuin lähettämällä Euroopan raja- ja merivartioryhmiä, joilla on täytäntöönpanovaltaa.

               Yhteinen julistus alueiden asemasta ja rajaamisesta

               Tämä sopimus tai mikään toimenpide, joka johtuu osapuolten toimista tai niiden puolesta toteutetuista toimista sopimuksen täytäntöönpanemiseksi, mukaan lukien toimintasuunnitelmien laatiminen tai osallistuminen rajat ylittäviin operaatioihin, ei vaikuta Serbian alueen tai Euroopan unionista tehtyä sopimusta ja Euroopan unionin toiminnasta tehtyä sopimusta soveltavien alueiden kansainväliseen oikeuteen perustuvaan asemaan tai rajaamiseen.

               ISLANTIA, NORJAA, SVEITSIÄ JA LIECHTENSTEINIA KOSKEVA YHTEINEN JULISTUS

               Sopimuspuolet ottavat huomioon Euroopan unionin sekä Norjan, Islannin, Sveitsin ja Liechtensteinin läheiset suhteet, jotka johtuvat erityisesti näiden maiden osallistumisesta Schengenin säännöstön täytäntöönpanoon, soveltamiseen ja kehittämiseen 18 päivänä toukokuuta 1999 ja 26 päivänä lokakuuta 2004 tehdyistä sopimuksista.

               Tämän vuoksi on suotavaa, että toisaalta Norjan, Islannin, Sveitsin ja Liechtensteinin viranomaiset ja toisaalta Serbian tasavallan viranomaiset tekevät viipymättä kahdenväliset Euroopan raja- ja merivartioviraston Serbian tasavallassa toteuttamia toimia koskevat sopimukset tätä sopimusta vastaavin ehdoin.

                     (1)
                  * Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.